
Сімвоцрома АЕА 


БИЗИМ ЮВАМЫЗ 


Чурюк сувнынъ боюнда 
Исмаил бей багъчасы. 
Даим мында янъгъырай 
Чешит халкълар лехчеси. 


Зияретке келелер 
Узакъ, якъын ерлерден. 
Бу азбарда, бу эвде 
Атамыз юрьген экен. 


Мубарек адымлары 
Бугунь биз ичюн тансыкъ. 
Зира онынъ аркъалы 

Биз дюньяны таныдыкъ. 


Миллетлерге къалдырды 
О инсан буюк багъча. 

Бу — илим багъчасыдыр, 
Джумлеге дерс олмакъта. 


Алла разы олсун деп, 
Этемиз онъа дуа. 
Гаспралынынъ эви 
Эпимизге бир юва. 


А. Велиев 
22.03.2015 с. 


ИСМАИЛ ГАСПРИНСКИЙ 
ВЕ КЪЫРЫМТАТАР БАЛА ЭДЕБИЯТЫ 


„осе 


Э атасы, деген улу адгъа наиль 


олгъан, тюрк дюньясында озюне дегерли ер къазан- 
гъан, вефатындан сонъ да миллетнинъ рухий бабасы 
олып къалгъан мешур мутефеккир, маарифчи, на- 
шир, муаррир, публицист, джемаат эрбабы Исмаил 
Гаспринский къырымтатар бала эдебиятыны инкишаф 
эттирювге де пек буюк иссе къошты. 

Исмаил Гаспринский тасиль саасында инкъиля- 
бий иш япты. Мектеп тасилини мукеммеллештирюв 
саасында котерген гъаелери Къырымда, Поволжьеде, 
Кавказда, Орта Асияда, Сибирьде, Догъу Туркистанда 
юз бинълернен адамнынъ дюньябакъышыны денъиш- 
тирди. 

Исмаил оджа теклиф эткен ве озю ишлеп чыкъкъан 
янъыджа окъутув усулы, эбет, къадимистлер тарафын- 
дан ред этильди, къатты къаршылыкъкъа огъратыл- 


Соенлььореыиа Се, 


ды. Лякин эписи бир яваш-яваш джадид усулы, яни 
янъыджа окъутув усулы кет-кете инкишаф этти, къа- 
бул олунды, мувафакъиет къазанды. 

Элифбе реформасы, окъутув реформасы улу гума- 
нист Исмаил Гаспринский гъаелерининъ тантанасынен 
екюнленди. 

Янъыджа окъутув реформасыны огге сюрер экен Га- 
спринский тек сёзнен дегиль де, амелий ишнен де озь 
гъаелерине ёл ачты. Онларнен ве атта демек мумкюн ки, 
юзлернен дерсликлер, къулланмалар язды. «Терджи- 
ман» басмаханесинде «Къырает-и тюркий» (1894 с.), 
«Нумюне-и хаттат ве ресим» (1894 с.), «Рехбер муал- 
лимин яки муаллимлер ёлдашы» (1898 с.), «Атласлы 
джогърафия» (1901 с.), «Усул-и эдеб» (1901 с.) аз 
вакъытта окъумакъ ве язмакъны огреткен «Ходжа-и 
субъян» (1902 с.), «Талим-и къырает ве малюмат-и 
нафиа» (1910 с.) киби китапларны язып нешир эттир- 
ди. Бу дерсликлернинъ базылары сонъундан онларнен 
кере текрар нешир олунды. 

1910 сенеси октябрь 8(21)-де Гаспринский «Терджи- 
ман» газетасына иляве оларакъ афтада эки кере чыкъ- 
къан «Алем-и субъян» («Балалар дюньясы») илявеси- 
ни чыкъарып башлады ве о, беш йыл девамында мун- 
тазам чыкъып турды ве тек Исмаил Гаспринскийнинъ 
вефатындан сонъ — 1915 сенесинден — яваш-яваш 
эксильди ве токътады. 

«Алем-и субъян»да масаллар, икяелер, дерслер, 
тербиевий насиатлар, халкъ тасили акъкъында ве 

тербие мевзуларында макъалелер басыла эди. Бир 
чокъ алларда, Франция шаркъшынаслыкъ меджмуа- 
сы «Веуџе 4и(е) Мопае тиѕитап» язгъанына коре, 
тюркий тиллерде чыкъкъан дигер мемлекетлернинъ 
неширлери «Алем-и субъян»дан эсерлерни озь саифе- 
леринде кочюрип баскъанлар. Бойлеликнен бу нешир 
къырымтатар бала эдебиятына темель къойды, демек 
мумкюн. 

Исмаил Гаспринскийнинъ озю бир сыра бала ши- 
ирлери ве икяелери язып, оларны «Терджиман»да, 
«Алем-и субъян»да бастырды. Меселя, онынъ «Къы- 
рым» шиирини алайыкъ: 


Бунъа «Ешиль ада» дерлер, 
Юдже маали Чатыр-дагъ. 
Бунынъ бир тарафы чёльдир, 
Бир тарафы багъча-багъ. 
Келир сувлар яйлялардан, 
Не гузельдир бойлары. 
Алтын ашлыкъ тарлалары, 
Къозулары, къойлары. 

Отер къушлар саба, акъшам, 
Олур язда гулистан, 

Эр не тараф козь идерсенъ — 
Алтын ашлыкъ, багъ-бостан. 
Пек гузельдир аб-авасы, 

Яй ве джай, джай ве яй, 
Шеэрлернинъ эскилери: 


Соенлььареыиа Се, 


Къарасув, Багъчасарай. 
Толу эди халкъымызнен 
Ешиль ада бир заман, 

Аз дегильди юртумызда 
Алим, батыр, къараман. 
Зевал кельди, юрт бозулды, 
Къач ве кочь, алдав иле, 
Кетти халкълар, кельди ятлар 
Башкъа ал ве диль иле. 
Унутманъыз, чоджукъларым, 
Къырым сизинъ Ватандыр, 
Саип олунъ бу Ватана 
Чалышьш эдеп иле. 

Бунъа Ешиль ада дерлер, 
Юдже маали Чатыр-дагъ. 
Бунынъ бир тарафы чёльдир, 
Бир тарафы багъча, багъ. 


И. Гаспринскийнинъ «Аман, огълум!» шиири де 
озюнинъ мундеридже ве гъаеси джеэтинден яшларгъа 
насиат оларакъ язылгъан къыйметли эсердир. 


Аман, огълум! 


Аман, огълум, сатма сакъын, 
Элинъдеки топрагъы. 

Ананъ киби сени беслер, 
Берекетли къучагъы. 


Аблязиз Велиев 


Пичен, арпа, аш истемез, 
Верир санъа бунлары. 
Сефиль-резиль олма сакъын, 
Сатып ана топрагъы. 


Едиклеринъ, ичдиклеринъ 
Эп бу топракътан келе. 
Джебинъдеки акъчалары 
Санъа бу топракъ вере. 


Алма, армут, арпа-богъдай, 
Багъ ве бостан — джумлеси, 
Топрагъынъ вердиги байлыкъ... 
Сатма сакъын топрагъы... 


Оныбилип, севмелисинъ 
Чайыр иле багъчайы. 
Акъча сувдыр, акъар китер, 
Битирирсинъ акъчайы. 


Багъча китти, акъча китер, 
Битирирсинъ акъчайы. 
Аман, огълум, топла акъча, 
Кери къайтар багъчайы. 


Бакъ, сенинъ бир чайырынъ бар... 
Не гузельдир чокърагъы, 
Шырыл-шырыл келе сувы, 

Ярып къара топрагъы. 


Соенлььарсыиа Се, 


Лянет идер санъа чокъракъ, 
Сатма, сакъын чайыры. 
Эгер сатсанъ, чевирирсинъ 
Феная сен хайыры! 


Сач тарлая арпа, богъдай, 
Ишле, бекле тарлайы. 

Бир сачарсынъ — он алырсынъ, 
Унутмайып худайы. 


Бир чувал богъдая къаршы, 
Алтын, кумюш верирлер. 
Кереклеринъ эр не исе — 
Бунлар иле келирлер! 


Аман, огълум, сатма сакъын, 
Элинъдеки топрагъы, 

Ананъ киби сени беслер 
Берекетли къуджагъы. 


Пичен, арпа, аш истемез, 
Верир санъа бунлары. 
Сефиль-резиль олма сакъын, 
Сатып ана топрагъы. 


И. Гаспринскийнинъ несир эсерлери арасында 
онынъ балаларгъа багъышлангъан «Иван ве Сулей- 
ман» икяеси де бар. Бу эсер эки кере — бир кере 

«Терджиман» газетасында, экинджи кере «Иляве-и 
Терджиман»да (1897 с, апрель 20 ве август 31) 
дердж олунды. Эр экисинде де «девамы бар» деп 
язылса да, сонъундан ич бир ерде девамы басылма- 
гъан. Затен эсернинъ манасындан анълашыла ки, о, 
екюнленген. 

Мен 2006 сенеси сентябрь айында бу икяени ла- 
тинджеден транслитерация япып, «Янъы дюнья» га- 
зетасынынъ 38 ве 39-нджы санларында бастыргъан 
эдим. Икяеде, къомшу олуп яшагъан Петроогълу 
Иван ве Асаногълу Сулейман акъкъында лаф кете. 

Олар секиз яшына кельгенде башлангъыч мек- 
тепке окъумагъа берилелер. Сулейман мектепке, 
Иван школагъа бериле. Олар бойле мектеплерде 
4 йыл окъуйлар. Иван окъуп язмакъны, эсапны эм 
де Инджильни огрене. Сулейман исе бир сене элиф- 
бени огрене, сонъра З йыл девамында Келиме-и Къа- 
дим-и огренип, Къуранны хатм этмекни огрене. 

«Бала артыкъ окъумасыны огренди», — деп, оны 
мектептен алалар. О, язмакъны бильмез, эсаптан да 
хабери ёкъ эди. 

Учь кере хатм эттиги Китаб-и Мукъаддеснинъ 
(Къураннынъ) биринджи саифесининъ биринджи 
сатырынынъ биле манасындан хабери ёкъ эди. Чюн- 
ки буны онъа огретмедилер. 

Бойлеликнен балалар 12 яшкъа еттилер. Мария 
къадын Ивангъа, Алиме ханым Сулеймангъа ба- 

къып къувандылар. Аналар озь эвлятларына буюк 
умютлер беслей эдилер. Бир къач сенелерден олар 
адам олып, озьлерини ве валиделерини раат ве бахт- 
лы этеджеклер деп, умют беслей эдилер. 

Арадан кене бир йыл кече. Мысырда яшагъан 
франсыз туджарларындан Мусью Бардо юртумыз- 
да тиджаретнен огъраша эди. Шу себептен о, йыл- 
да бир-эки кере Къырымгъа келип кете эди. Онынъ 
Мысырда буюк тюкяны ве анбарлары бар, оларда 
30—40 адам чалышыр, оларгъа яхшы айлыкълар 
тёлей эди. Мусью Бардо шаркъ халкъларыны биле 
ве севе эди. Шу себептен шеэримизге даа бир кере 
кельгенде озюнде чалыштырмагъа эки баланы алып 
кетеджегини айтты.Тербиелерини незарет этеджеги- 
ни, назарий ве амелий бильгилерини мукеммеллеш- 
тирмекни озь бойнына алды. Яхшы мааш ишандыр- 
ды. Бу ишке Иваннен Сулейманны теклиф эттилер. 
Мааллеге келип балаларнен корюшти, бегенди. Чюн- 
ки яхшы балалар эдилер. 

Мария къадыннен шахсен корюшти ве Алиме ха- 
ным иле маалле имамы вастасынен хаберлешип бала- 
ларны истей. Аналар разы олмадылар. 13 яшындаки 
балаларны насыл этип Мысыр киби узакъ бир мем- 
лекетке ёлласынлар. Не вакъыт ве насыл келирлер? 
Асретине даянырлармы? 

«Бу ерде олгъан Дженабы Хакъ Мысыр ульке- 
синде де вардыр», — деп Мария къадын огълуны 

тиджаретке бермеге разы олды. Иван Мусью Бардо 
иле кетти. 

«Къысмети верен Дженабы Хакътыр, вереджек 
олса бурада да верир», — деп, Алиме ханым Су- 
лейманны ёлламады. Онынъ ерине Бедрос Устанынъ 
огълу Богъос кетти. Туджар, Сулейманны алып кет- 
мек ичюн чокъ огърашса да, кяр этмеди. 

Арадан 2 сене кечти. Иван анасына айда 1 лира 
ёлламагъа башлады. Сулейман бир иш буламайып, 
Ахмет агъанынъ янында къаведжи олмакъ узере бир 
сене богъаз токълыгъына чалышты. Бу да эдепли, 
баба досту олгъаны ичюн япылды. О, сонъра бир 
йылдан сонъ 60 къуруш айлыкъ ала биледжек эди. 

Анасы Алиме ханым зар-зор гечинип, кимерде 
24 саат ачлыкъ чекерди. 

«Къысмети бойле экен», — деп, севгили огълуны 
эвлендирмек хаялынен яшады. Амма кет-кете вазие- 
ти феналашты, вефат этти. 

Мария къадын исе огълундан кельген лиралардан 
бир йыл ичинде эки сыгъыр, экинджи сенеси исе 
кене бир сыгъыр алып, яхшы бир «сютчи» олды. 
Бу арада огълу да бир кере эвлерине келип кетти. 


жж ж 


Иван Мысырда, Сулейман Ватанында чалыша- 
ракъ, кене бир къач яш буюдилер. Етишкен де- 
ликъанлы йигитлер олдылар. Сулейман къаве 

оджагъындан айрылмай эди. Иван Мысырда арапча 
ве бир микъдар франсызджа ве инглиздже тасиль 
алды, бир сыра сеяатларда булунды, буюк тиджарет 
сырларыны менимседи. 

Иван йылда бир кере анасына кельгенде досту 
Сулейманны да бахшышсыз къалдырмаз эди. Бош 
вакъытларыны онынъ къавеханесинде кечире эди. 
Иван энди «Иван Челеби» олгъан эди. Сулейман 
онъа бакъып: «Анам разы олгъан олса мен де шимди 
оджакъта куль къарыштырмаз да, бир туджар олур 
эдим», — деп хаялланырды. 

Арадан бир къач сене даа кечти. Къысмети чы- 
къып, Сулейман бир къызгъа эвленди. Къаведжи- 
лик онынъ кечинмесине етишмей эди. Эр насыл олса 
да, «ачлыкътан ольгеннинъ мезары ёкъ» дегенлери 
киби, тырышып, бир къач капик къазана ве иншал- 
ла келеджек яхшы олур деген умютнен яшай эди. 

Иван Челеби кене бир дефа кельгенде достунынъ 
кедерли экенини корип, онъа ярдым этмек истеди. 
Мусью Бардогъа ишанчлы бир адам керек олду- 
гъындан Сулейманны апайынен берабер Мысыргъа 
давет этти. Бериледжек мааш пек о къадар чокъ ол- 
маса да, къаведжилигинъкинден эппейи чокъ эди. 
Бир къач сене Мысырда олса, озюни косьтеребиль- 
се, илериде бельки Мусью Бардонынъ бу ердеки 
векили олабилирди. Сеферге керек олгъан беш-он 
акъчаны Иван береджек олды. 

Достунынъ бу теклифи Сулеймангъа пек хош 
кельди. Мысыргъа кетеджек олды. Омюринде на- 
сылдыр бир енъи девир ачыладжагъына мемнюн 
олды. Досту Ивангъа гонъюльден тешеккюр биль- 
дирди. 

Ятсыдан сонъ къавени къапатып, эвге келип, зев- 
джесине козь айдын оларакъ: 

— Алымыз эйилешеджеге бенъзей, къысметимиз 
ачыла, Иван Челеби манъа яхшы бир иш теклиф 
этти, — дей. Айлыгъы 2 лира, бир къач йылдан 
сонъ бу тарафта векиль биле олабиледжек эке- 
ним, — дей. 

— Алла версин, пек гузель, эфендим, — дей 
апайы. — Дюнь гедже атта руямда къызыл аякълы 
бир аткъа мингенинъизни корьген эдим. 

— Бунъа не къадар севиндим, билесинъми? 
Оджакъ башында джаным янмыш, гонълюм къа- 
рармыш эди. Байрамлар кельгенде санъа он аршын 
басма, кендиме бир къушакъ аламаздым. Илериде 
бойле сыкълетликлер корьмемиз иншалла, — дей 
Сулейман. 

Сонъ апайы биле ки, Мысыргъа, параходнен 
40 саат кетмек керек оладжакъ. 

— Аман эфендим, сиз шашырдынъызмыне! Инсан 
азыр ишини быракъып, къалкъар, Мысыргъа кетер- 
ми? Мен белледим, ишинъиз бу ерде. 

— Бу ерде ойле ишлер, анбарлар, нешлесин? 

— Анбарлар олмаса да, отьмек вар я?! Эки сене- 
ден берли кечинемиз, ачтан ольмедик. 
— Ойле амма. 


жж Ж 


Сулейманнынъ арзу-хаяллары боша кетти. Къадыны 
денъизге атылгъан демир киби еринден кочьмеге исте- 
мей эди. Сулейман не къадар къандырмагъа тырышса 
да, бошкъа кетти. Апайы 40 дереден сув, 40 дереден 
таш кетирип, Мысыр ёлуны къапатты. Сулейман кене 
къаведжилигинде къалды. Иван Челеби башыны сал- 
лап, достуна 5 — 10 акъча икрам этип, ишине кетти. 

Сулейман там 20 йыл даа оджакъ башында къал- 
ды. Сакъал етиштирди, оны чалартты. Заваллы бутюн 
омюр шай чалышты, беш пара арттырамады. Лякин 
сакъалына урьмет этип, «къаведжи Сулейман» исми 
иле яшады. Ахыр-сонъу «къаведжи Сулейман агъа» 
деп чагъырылмагъа наиль олды. 


жж Ж 


Исмаил Гаспринский уянув деври къырымтатар 
бала эдебиятына темель къойгъан эрбаплардан би- 
ринджисидир демек мумкюн.Ондан сонъки несиль 
Исмаил оджанынъ бу саадаки ишлерини девам эт- 
тирди. У. Ш. Тохтаргъазы, А. Чергеев, А. Одабаш, 
Дж. Керменчикли, М. Нузет, Я. Шакир-Али киби 
эдиплер исе И. Гаспринскийнинъ замандашлары ола- 


15 


Аблязиз Велиев 


ракъ о башлагъан ишни инкишаф эттирмеге биринджи- 
лер сырасында иссе къоштылар. 

Белли несирджимиз Шамиль Алядин 1927 сенеси 
даа 15 яшында экенде «Яш къувет» газетасында озю- 
нинъ улу устазымыз, оджамыз Исмаил Гаспринский- 
ге багъышлап язгъан «Танъ бульбули» деген шиирини 
бастыргъан эди. 

Бу, шегиртнинъ устаз огюндеки теменнасыдыр. Бу, 
кечкен йыллар ичинде миннетдар миллет эвлятлары 
озь оджасына багъышлап нидже-нидже шиирлер, те- 
шеккюрнамелер язды ве язаджакъ. 

Эбет, энди къырымтатар бала эдебияты баягъы 
аякъкъа турды, тикленди, инкишаф этти. Лякин биз бу 
ишнинъ башында улу атамыз Исмаил бей Гаспринский 
тургъаныны ич бир вакъыт унутмадыкъ ве унутма- 


мыз. 
10.09.2011 с. 

ИСМАИЛ ГАСПРИНСКИЙНИНЪ 
ЗЕМАНЕ ОКЪУЙЫДЖЫСЫНА 
БЕЛЛИ ОЛМАГЪАН 
«СУЛТАНЛАРНЫНЪ КЪОНУШМАСЫ» 
ПУБЛИЦИСТИК ЭСЕРИ АКЪКЪЫНДА 


„осе 


лу атамыз Исмаил Гаспринскийнинъ аяты ве 
фаалиети акъкъында юзлернен макъале, монография, 
ильмий эсер язылды. Эбет, бу иш девам этеджеги та- 
биийдир. 

Бу эрбапнынъ сиясий, маариф, иджадий ве на- 
ширджилик фаалиетлери шашыладжакъ дереджеде 
инсанны айретте къалдыра. 

63 йыллыкъ къыскъа аяты девамында онынъ япып 
етиштирген ишлери юз бинълернен адамны, онларнен 
мемлекетни гъафлет юкъусындан уянтты, нидже-ни- 
дже инсанларнынъ козьлерини ачты, оларгъа джете- 
мен йылдыз олды. 

Теэссюф этиледжек ери шунда ки, аля-бугунь биз 
Исмаил оджанынъ ич олмадым иджадий фаалиетини 
тафсилятлы огренип чыкъмадыкъ. 


17 


Аблязиз Велиев 


О, 1887 сенеси мейдангъа кетирип, 30 йылдан зия- 
де бир девирде озю баш-къаш олып «Терджиман»ны 
бутюн дюньягъа таныткъан, бунъа озюнинъ гъает ак- 
туаль, кескин профессиональ чыкъышларынен ириш- 
кени эр кеске белли. 

Эбет, бугунь биз онынъ «Френкистан мектюплери», 
«Дар-уль рахат мусульманлары», «Судан мектюпле- 
ри», «Къадынлар улькеси», «Арслан къыз», «Кунь 
догъды», «Иван ве Сулейман» киби бедиий эсерлерини 
билемиз, лякин бунынънен бир сырада Гаспринский- 
нинъ тедкъикъатчылар тарафындан бу куньге къадар 
даа тильге алынмагъан, озюнинъ жанр хусусиети дже- 
этинден гъает къыйметли бир сыра эдебий-публицис- 
тик эсерлери де бар ки, оларны кениш окъуйыджылар 
даиресине танытмакъ керек. 

Бугунь мен Исмаил оджамызнынъ иште бойле бир 
эсеринде токъталмакъ истейим. Бу, онынъ «Мукъа- 
леме-и селятин», яни «Султанларнынъ къонушмасы» 
адлы эсеридир. О, «Терджиман» газетасында девам- 
лы суретте 1906 сенесининъ декабрь 22 (№ 144), де- 
кабрь 25 (№ 145), 1907 сенесининъ январь 8 (№ 3), 
ве январь 22 ( № 7 ) санларында басылгъан. 

Эгер жанр джеэтинден янашаджакъ олсакъ, оны 
фантастик икяе де демек мумкюн, публицистик макъа- 
ле де демек мумкюн, тарихий очерк де демек мумкюн. 
Чюнки о, юкъарыда къайд этильген жанрларнынъ 
талапларына толусынен джевап бере. Эсернинъ теме- 
линде конкрет ерлер ве тарихий шахыслар, конкрет 

девирлер ве вакъиалар тура. Меселя, Къыблет-уль 
ильм-у эдеп, яни илим ве зарафет къыбласы олгъан 
Самаркъанд шеэри, Самаркъанднынъ къадимий мер- 
кези Афрасиаб, Шах-и Зинда, Тимурленк дюрбеси, 
инсанларныайретте къалдыргъан лятифбир иншаат — 
Бибиханым медресеси; Шах Тимур, Сеит Берке, Сул- 
тан Абдуль-Азиз хан, Эмир Насреддин шах, Исмаил 
Паша, Аталыкъ Гъазы Якъуп хан, къокъандлы Худаяр 
хан, Шейх Шамиль, Шейх Джемаледдин киби сыма- 
лар. Эсерде беян этильген вакъиалар шу шахыслар- 
нынъ кечмиштеки фаалиетлеринен багълыдыр. 

Исмаил Гаспринский шахсен озю тарихий Самар- 
къандны зиярет эткени ве юкъарыда адларыны айтып 
кечкенимиз ерлерде булунып, алгъан теэссуратлары- 
ны пек меракълы беян эте. 

Ве, ниает, икяеджи Тимурнынъ сонъ мекяны олгъан 
Тимурленк дюрбесине кире. Окъуйыджынынъ бутюн 
дикъкъатыны озюне джельп эткен вакъиалар иште бу 
ерде фантастик бир муитте олып кече. 

Муэллиф башта бир дюрбенинъ аджыныкълы алда 
олгъаныны, базы ерлери омрагъаныны, базы ташла- 
ры тюшкенини, базы язылары силингенини, къапыла- 
ры ачыкъ ве дюрбенинъ тамамен унутылгъаныны та- 
рифлей. 

Мешур руханий ребери, Эмир Тимур оны гъает 
сайгъан ве урьмет эткен Сеит Беркенен Тимурнынъ 
къабирлери ян-янаша булунгъаныны айтып, оларнынъ 
бутюн кечмишлерини козь огюнден кечире. 

Олар яшагъан мекян, олар девир сюрьген заман 
акъкъында хатырлаяракъ, фикирлер, дуйгъулар ичин- 
де булунып башы дёнмеге башлагъан саниелерде бойле 
бир фантастик ал юзь бере. 

Икяеджи фатиха иле Чин сынъырларындан 
Акъ денъизге къадар, бузлы Сибириядан атешли 
Индистангъа къадар мевджут олгъан улу бир тюрк 
девлетини мейдангъа кетирген Тимурнынъ бу сонъ 
мекянына, яни Тимурленк дюрбеси ичерсине кир- 
генини ве бир къач басамакъ ашагъыгъа энгенини, 
ян-янаша булунгъан Сеит Берке ве Тимурнынъ сан- 
дыкъ ташларыны зиярет этип, юкъарыда къайд этке- 
нимиз киби, эеджандан башы айлангъан дакъкъада 
Сеит Беркенинъ сандыкъ ташы котерильмеге башла- 
гъаныны, сескенип, мердивенлер янындаки больге- 
нинъ четине, бир кошеге барып сыйыкъып тургъаны- 
ны айта. 

Сеит Беркенинъ сандыкъ ташы эп котериле, онынъ 
ичинден къар киби акъ сакъаллы бир пир чыкъа. Шу 
аньде дюрбенинъ ичи нурнен айдынлана. Я Рабби! Бу 
не ал? 

Сеит Берке азретлери Шах Тимурнынъ сандыкъ 
ташына элини къояркен: «Огълум!» — дегенинен кене 
бир таш юкселип, оджасы киби чап-чал сач-сакъаллы 
Шах Тимур да чыкъа ве экиси де кенди ташлары узе- 
рине отуралар. 

Тимурленк оджасына бакъа, оджа да: «Огълум, 
кене бир субетлешмек заманы кельди», — деп джевап 
бере. 

Арада насылдыр сукюнет садыр ола. Дюрбенинъ 
ичи бинълернен къандиль янгъан киби ярыкълана. 

Не ерден ве насыл чыкъкъаны абайланмагъан гъает 
вуджутлы бир адам пейда ола. О, сандыкъ ташыны 
айланып кечип, Тимурнынъ къаршысына келе. 

— Султан Абдульазиз хан! — дей Сеит Берке. 
Тимурленк оны селямлагъан киби башыны саллай ве 
отурмагъа ер косьтере. 

Къыскъасы, арды-сыра Насредин Шах, Эмир Нас- 
рулла Хан, Исмаил Паша, Аталыкъ Гъазы Якъуп Хан, 
къокъандлы Худаяр Хан дюрбе ичерсине арды-сыра 
кирип ерлешелер. Олардан сонъ дюрбеге улема къыя- 
фетли кене учь зат кирген сонъ, башында сарыкълы 
къалпагъы олгъан бир черкез кирип келе. 

— Шейх Шамиль! — дей Берке оджа. Тимур ерин- 
ден къалкъа. Бутюн топлангъанлар арекетке келелер. 
Эмир Тимур озюнинъ бу арекетинен шейхке урьмет 
беслегенини косьтере. 

Шах Тимурнынъ башы ашагъы эгильген, султанлар 
меюс бир алда, базыларынынъ козьлеринде яш корю- 
не. Топланты сессизлик ве сукюнет ичерсинде булуна. 

Султанларнынъ топлашувы, яни падишаларнынъ 
меджлиси бир къач дакъкъа сессизлик ве сукюнет 
ичинде кечкен сонъ, рахметли улема шейх Джема- 
леддин азретлери чыкъып, элиндеки къара джылтлы, 
ешиль язылы китапны ача... Сеит Берке азретлери: 
«Сиясий хутбе», — деп илян эте ве окъумагъа башлай. 

Бундан сонъ девирлер, ханлар, юрюшлер, енъиш ве 
магълюбиетлер эм де оларнынъ себеплери бирер-бирер 

талиль этиле. Яни тарихий бир талиль... Мен оларгъа 
токъталмайджам. 

Къазан ханлыгъынен Москва арасындаки мунасебет- 
лер, Къырым ханлыгъы девринде Къазан ханлыгъынен 
тиль тапып оламагъаны эр эки тараф ичюн насыл феля- 
кетлер кетиргени акъкъындаки вааздан сонъ Шах Ти- 
мур хутбени токътатмакъ акъкъында ишарет эте. 

Топлангъанлар мезар сессизлиги киби сес-солукъ- 
сыз отура эдилер. Бираз вакъыт кечкен сонъ Акъсакъ 
Тимур башыны котерип сёз башлай: 

— Эй, улу эмирлер, бейлер, фазилетли инсанлар! 
Тарих ве миллет назарында меним де пек чокъ къаба- 
атым ве къусурларым бардыр. Факъат меним заманым 
ве сиясетим билинмейип, анълашылмайып къалды. 
Меним акъкъымдаки фена тюшюнджелер пек илери 
дереджелерге барды. Чокъ джан къырды, чокъ тахтла- 
ры якъты, Русиени, Иранны, Тюркиени, Индистанны 
басып алды, баш кести ве дюньяны тынч къоймады, 
чокъ инсанлара зулумлыкъ этти... дерлер. Лякин аре- 
кетлерими инсанлар анъламадылар, Аллах анълар. 

Джианны басып алувым къан ичиджилик, юрт якъы- 
джылыкъ, шуретперестлик дегиль эди. Менден эвель 
нидже юзйыллар джесюр миллетим, олюм ве къыр- 
гъыннен чекишкен тюрклерим, озь бейлерим, эхлиет- 
сизлернинъ эль астында эди. Идиль къыпчакъларны, 
Азербайджанны, олар исе Османлыны, къашгъарлы- 
лар озьбеклерни, озьбеклер хурасанлыларны, яни агъа 
къардашны, къардаш агъасыны танымаз алда эдилер. 

Дживанлыгъымда Кеши (Мармара денъизи саилин- 
деки дагъ — А. В.) чайырларында, Берке бейлигин- 
де булундыгъым вакъытта миллетимнинъ бойле алы 
гонълюмни ынджыта эди. Къолумдан кельдиги заман 
тюрклерни бирлештирмеге, буюк Туркистанны мей- 
дангъа кетирмек истедим. Бир дередже бунъа наиль 
олдым... Чын сынъырларындан Мармара денъизине 
къадар, бузлы Дешт-и-Къыпчакътан сыджакъ Инд 
денъизине къадар, элимдеки Туркистан пек буюк эди. 
Бир кенарындан бир кенарына юз куньлик ёл эди. 
Айырылмакъ истеген укюмдарлар ве ханлар пек чокъ 
эдилер. Бойле буюк бир девлетни, кереги киби бир- 
лешмеген миллетни эльде тутмакъ ве идаре этмек ичюн 
шиддетли тедбир мытлакъ зарур эди. 

Заманымда не тельграф бар эди, не де демир ёлу. 
Асийлерге вердигим джеза зулум дегиль эди, керек ол- 
гъан тедбирлер эди. Ама не файда?.. 

Сёз бу ерге кельгенде, оджасы Сеит Берке азрет- 
лери: «Етер, огълум», — деди. Шах Тимур аякъкъа 
къалкъып бир кере «ах» чекти. Бутюн мында булун- 
гъанлар аякъкъа турдылар... 

Иште, эсер бойле. О, окъуйыджыны, инсанны чокъ 
тюшюнджелерге далдыра. Тарихны, девирлерни, хан- 
лыкъларны, къурумларны, акъибетлерни...хатырлата. 

Эсернинъ тербиевий эмиети гъает буюк. 

«АЛЬ НАХЛА>» ГАЗЕГАСЫНЫНЪ 
ЧЫКЪУВ ВЕ ЧЫКЪМАЮВ СЕБЕПЛЕРИ 


„се 


зу ГА МИЛЛИЙ матбуатынынъ эсас- 


чысы Исмаил бей Гаспринский 1883 сенеси апрель 
10-да «Терджиман» газетасыны чыкъарып башлагъан 
сонъ, онъа иляве оларакъ «Алем-и-нисван», «Алем-и- 
субьян», «Ха-ха-ха» киби бир сыра илявелер нешир 
эттирди. Олардан кене бири Къахирада арап тилинде 
чыкъкъан «Аль Нахда» («Тикленюв») газетасыдыр. 

Биз ашагъыда иште шу сонъки илявенинъ чыкъувы 
ве токътатылувынен багълы меселелерге токъталмакъ 
истеймиз. 

Исмаил бейни факъат къырымтатар халкъынынъ 
дегиль де, бутюн ислям дюньясынынъ такъдири де 
пек раатсызлай эди. Нетиджеде о, бу саада насылдыр 
денъишмелер япмакъ кереклиги акъкъында тюшюн- 
ди. Шу мунасебетнен «Терджиман»да умумий ислям 
конгрессини тешкилятландырмакъ лязимлиги акъ- 
къында хабер бере. Оны Маджаристаннынъ пайтах- 
ты Будапештте яшагъан, «Терджиман»нынъ даимий 

абунеджиси, белли шаркъшынас, маджар еудийси 
Арминиус Вамбери инглиз тилине чевирип, Лондонгъа 
«Таймс» газетасына ёллай. Макъале анда басылгъан 
сонъ, гъарп мемлекетлеринде буюк шав-шув догъура, 
батынынъ дикъкъатыны озюне джельп эте. 

Ниает, 1907 сенеси октябрь айынынъ сонъларын- 
да франсызджаны мукеммель бильген, лякин арапча 
бильмеген Исмаил Гаспринский геминен Мысыргъа 
келе ве арапча бильген бир къазантатар генчини озюне 
терджиман этип ала. Рамазан айынынъ 25-нде акъшам 
Мысри-ль Къахирадаки «Континенталь» отелинде 600 
къадар мутебер инсанлар узурында И. Гаспринский 
хутбе иле чыкъышта булуна. Бу чыкъышнен умумий 
ислям конгрессини кечирювге давет этти. 

Конгресстен макъсад не эди? Асырлар бою, олсун 
илимде, олсун эснафчылыкъта, олсун медений омюр- 
де ог сафта олгъан ислям дюньясы кет-кете озь ити- 
барыны джоя. Бир вакъытлар ондан акъыл ве унер 
огренген мусульманлар Джезаирде еудийлерден, 
Критте румлардан, Булгъаристанда булгъарлардан, 
Русиеде эр кестен кериде къалалар. Икътисадиятта, 
тиджаретте эп ашагъы кетелер. Эгер шай девам эте 
берсе, бу ислям дюньясыныфелякетке огъратаджакъ. 
Буны мытлакъ тюзетмек чарелерини корьмек лязим. 
Насыл этип? Насыл ёлларнен? И. Гаспринский шу 
хусуста баас эте. Бу меселелерни музакере этмек ве 
чезюв ёлларыны бельгилемек ичюн умумий ислям 
конгрессини кечирмек кереклигини айта. 

Мен бу ерде Исмаил Гаспринскийнинъ шу корю- 
шювде япкъан марузасыны олгъаны киби толусынен 
кетирмек истейим. 

«Сайын динзлейиджилер! 

Ислямиет алемининь бугуньки алына дикькьат- 
ле бакъылырса, эр тарафта, азмы, чокьмы фикирлер 
уяндыгьы горюлир. Эр этрафта фикирлери арекете 
гечирен газетелеринь чыкотыкьлары ве базы муза- 
кере топлантыларынынь япылмыш олдугьы эшити- 
лиёр. Бунлар гузель аляметлердир. Лякин бу 
гузель аляметлере алданып гъафлет этмек 
джаиз (мумкюн — бу ерде ве бундан сонь бутюн 
аньлатмалар бизимдир — А. В.) дегильдир, бель- 
ки хатадыр. Чюнки гъает гериде, аркъада 
къалдыгьымыздан геледжеги темин ичюн пек 
чокъ гъайретлер, пек джиддий чалышмалар 
герекеджектир. 

Сайын динзлейиджилер! 

Кузейдеки (шимальдеки) Кьазандан, гунейдеки 
(дженюптеки) Мысыра ве батыдаки Фастан ( Мера- 
кеш) догьудаки Джавая (Ява адасы) къадар арашты- 
рыджы гозьле бакъылырса, ислям огъулларында 
уйгъарлашма (меденийлешмек) эсерлеринден 
ве юксельмеден зияде герилеме эсерлери гору- 
леджектир. Медреселер ве мектеплер харап 
ве файдасыз бир алдадыр. Къазанч ве мааллий 
санайы я мункьарыз (сёнген, биткен) олмуш я ол- 
маке ёлундадыр. Эснафлар сонмектедир, дюньянынь 
тиджаретинде иссемиз пек аз кьалмыштыр. Умур-и 

саррафиеде (кредит ишлеринде) башлангьычымыз ол- 
мадыгьы гиби, деньиз тиджаретинден иссемиз ич бир 
пай олмамыш булунуруюз. Учь юз миллионлыкь 
бир миллетинъ отуз вапурлы (гемили) бир 
денъизджилик ширкети, беш миллион сермия- 
лы бир банкасы мевджут дегильдир. 

Сайын динзлейиджилер! 

Дикъкьат этинә, эпимизинь гечим себеплери ан- 
джакъ баба, эдждаттан көалма топракъларынь вер- 
диги табиий берекет саесиндедир. Унер ве мари- 
фетле асыл эттигимиз шей пек аздыр. Берекетли 
топракьларымыз бир чокъ шейлер асыл эдиюр. Бун- 
лары дюнья базарларына чыкъарып сатмакъ 
дахи элимизден гельмиюр. Бундан бойле береке- 
тинь бир иссесини, малымызы накъледен (ташыгъан) 
эджнебий гемиджилерине вермеге меджбурыз. 

Тиджарет мейданы олан Авропа, Амери- 
ка къыталары изленир (козетир), аранырса 
(тапылса) ич бир бельдесинде (шеэр, мемле- 
кет) мусульман таджири (тиджаретчиси) 
булунмаз. Булундыгьы такъдирде истисна 
къабилинден (истисна оларакъ) олур. Шаркъ- 
лы таджире раст гелинирсе, я эрменидир, я 
румдыр, я яхудийдир, я инд, лякин муслуман 
дегильдир. 

Ишбу Мысырда 20 къадар инд магъазалары (тюкян, 
анбар) вар. Гузель тиджарет эдиёрлар. Ама, ич бири 
муслумаи тиджаретханеси дегильдир. Бизим Къа- 
занда, Бакуде эр миллеттен таджир ве мисафир 

булунур, ама инд я ки мысырлы бир муслуман та- 
джир горуньмез. 

Дыш мемлекетлерде иш горемедигимизден сарф-и 
назар, кенди ватанымызда дахи аджиз көалиёруз. 
Туран ве Иранынә, Османлы ве Мысырынь, Кузей 
Африканынь ве Индинь ерли тиджарети, алыш-вери- 
ши йине эджнебилеринь элиндедир. 

Сайын динзлейиджилер! 

<Ягъмур ягъар ичериз, ерден чыкъар ериз» 
иле бугунь дюньяда омретмек (яшамакъ) 
мумкюн исе, ярын бойле айванджа гечинмек 
ве рызкъ къазанмакъ мумкюн оламаяджакъ- 
тыр. 

Бу мискинлик, бу фаалиетсизлик, бу унер- 
сизлик бизлери битиреджектир. 

Эджнебисиз ве ялынъыз муслуман чалы- 
шанларийла ислям укюметлеринде иш горе- 
миёрлар. Демирёлу, денъиз рыхтымы (иске- 
ле, ялы), канал, фабрика теэсис олунаджакь 
исе, эджнеби усталарына, эджнеби муэндис- 
лерине мухтадж къалыёрлар. Сёзюне къысасы, 
Атлантик саилинде шехри Рибат, догьуда Шахабад, 
эп бир дередже бербат. Ишгузар лязим олса ярами- 
ёр Али, Мурад ве Худадат, герек олуюр мытлакъ я 
Жорж, я Фердинанд. 

Сайын динзлейиджилер! 

Бир кәавым, я миллет, сиясий икьтидарыны ве ис- 
тикьлялыны гөайбетсе, эбет, буюк йыкьымдыр, буюк 
зияндыр. Лякин көазанч джабаларынынь нокъсанлы- 

гоы иле, икътисад ве тиджарет мейданында ерини 
гьайб эдерсе бир дегиль он дефа зияндыр ве инкъира- 
зынь башлангьычыдыр. 

Бутюн ислям халкъынынъ теэссюфли бу 
алына себеп недир? Эгитимсизлик (тербие- 
сизлик), джеалет денилирсе, бунларынъ се- 
беби недир сорусу гелиёр... Ябанджы мил- 
летлер ве къавимлерден вазгечелим, бундан 
элли, алтмыш сене эввель, муслуманларла 
бирликте яшаян, муслуман адетлерине таби 
булунан эрменилер, гурджилер бир дередже 
булундыкълары алда бугунь медени олмада 
ве юксельмеде бизлерден илерие не иле ве на- 
сыл чыкътылар? 

Сайын динълейиджилер! Бу аллери душун- 
мелийиз. Алымыз чокъ аджджы ве эсеф вери- 
джи (теэссюфлендириджи) бир алдыр. Лякин 
бунъа къаршы гозь юммакъ, бу алы гизлемек 
джаиз дегильдир, хатадыр, къазадыр, гунах- 
тыр. Бу алымызы, бу дердимизи гизлемек дегиль, 
джадделерде, мейданларда багьырыт, чагьырып сёй- 
лемелидир. Ёкелугьыны гизлейен вар олмаз, дердини 
сейлемеен шифа буламаз. Дердимизе, чаремизе бакъма- 
лыйыз. Акси алда ичтен чуруе, чуруе бир гунь душер, 
яйылыр коалырыз. Сайын динәлейиджилер: Меселе- 
нинь алыны, хасталыгьынь девасыны бенден исте- 
мейиниз. Аджизлеринде бу къадар бильги ве көуввет 
ёкътыр. Анджакъ чокъ сенелердир бу меселе иле огъ- 
рашыёрум. Лякин чаресини буламуюрым. Асыл арап 

кзавмынымь медений къабилиети ве икьтисадий фаа- 
лиети, тарихи иле мюсреттир (исбатлангьандыр). 
Къараман тюрклеринь етиштирдиклери улеманынь 
ве эдиплеринь эсерлери, Семеркъанд (Самаркъанд) 
расатханесининь (обсерватория) харабелери, бутюн 
Асия къанун ве низам вердиклери,бунларынь дахи та- 
биий истидатларына делилдир. 

Туран кзавмларындан олан финляндиялыларнынь 
ве маджар «венгерлер»нинь икътисады ве медений 
фаалиетлери джумле тюрклеринь медений истидат- 
ларына дигер бир делилдир. Фарсларынә, иранларынь 
тарих ве эдебиятлары кеза (бойле) истидатларына 
кефильдир. Демек истиёрум ки, арап, тюрк, 
фарс ве инд ислям къавмларынынъ бугуньки 
тюшкюнлиги, ярадылыш ве табиатларындан 
илери гелен бир ал дегильдир. 

Бойле исе, фаалиет ве меденийлешме ёл- 
ларымызы кестирен, ачыкъ мейданда олан 
ислям диними? Хайыр, хайыр, шерефленмиш бу- 
лундугьумуз ислям дини, илерилеменинь, меденийлеш- 
менинь къайнагьыдыр. Эвельдже горюльмуш теракъ- 
квимизинь бельки баш себеби ве арекете гетиренидир. 
Эвельдже горульмуш теракъкъимизинь бельки баш 
себеби ве арекете гетиренидир. Динимиз, бир мукгад- 
дес коанундыр ки, «Джумленьиз чалышыньыз, джум- 
леньиз окзуйыньыз, джумленьиз тедбир ве санат иле 
яшайыньыз» къаиделерини эмредер.Бизлер исе бугунь 
бу къутсал (мукњаддес) эмирлеринь тамамен акси- 
ни ишлиёруз. Ишсизлик, санатсызлыкь, джаиллик эп 

бизде. Себеп, халкьымызынь бурасындадыр. Икътиса- 
дий дюшкюнлигимиз, фикир ве акьыл арекетсизлиги, 
яни шаркъ алеминде бир фикир, бир эсер ве бир эдип 
чыкъмасына къаршы, баты дюньясында юз фикир, юз 
эсер, юз эдип баш гостердиги иляве олунурса, алымы- 
зынь не көадар зор олдугьы даа эйи аньлашылабилир. 
Ислям алемининь джошкьунлыгьына бир дередже 
Америка квытасынымь кешфи себеп олмуштыр зан- 
недерим. Догьу ве батынынь эски ёл иле тиджаре- 
тине ислям мемлекетлери умуми кервансарай иди. 
Буюк истифаделер (файда коре) эдиёр иди. Амери- 
ка кешфи депвиз тиджаретине, деньиз ёлуйла мейдан 
ачып, ислям мемлекетлерине кесильме ве дургвунлыкь 
гетирди. Бунунљәла берабер Аврупада макинаджылы- 
къ (машинаяпыджиылыкь) илерилеерек бизим эски 
усул тезгяхларынь маллары дередже-дередже пазар- 
лардан чекилип, фабрика ималаты (махсулаты) мей- 
дан алды, гьалебе чалды ( гъалебе къазанды). Бу аллар 
инкяр олунамаз. Бизлери йыкъан, душурен ялынњыз 
бу олмаса геректир. Бельки даа зиядеси фена адет- 
леримизден, эвхам (көурунту, мерак), ве тюрлю ху- 
рафелерден (хурафатлардан) илери гельмиштир (ке- 
лип чыкњкњандыр). Бу беним бир занымдыр. Акъикьий 
алны кешфе (ачыкьламакь, тюшюнип чыкзармакь) 
икотидарым олмадыгвыны юкъарда сёйлемиштим. 
Бойле бир меселенинь ћалли (талиль этильмеси, 
чезильмеси), герилемемизинь себеплерининь кешфи 
ве девасынынь дузенленмеси (эйилештирильмеси) 
бир ве я эки адамынь къудретининь дышындадыр. 

Бинаеналейх (бундан себеп), къыса аколыма горе 
асрымызынь илим адамларындан, эрдемли (муна- 
сип, ляйакватлы) кимселерден, иш билен ве эдиплер- 
ден көурулу бир топлулыгьынь бунза чалышмасына 
мухтадждыр занедерим. Яни бойле бир меселе ве 
бойле дертлере чарелер булунабилирсе му-темер-и 
умум-и ислямийе, яни мусульман конгресси гучу иле 
вуджут булабилир. Хемен (аджеле суретте) шура- 
сыны аджеле иле арз эделим ки, муслуман конгресси, 
му-темер-и ислями дедигимден панисламизм яки сия- 
сий бир топланты акъла гельмесин. Көонушманынь 
башындан бери сёйлейип гельдигим герилик ве душ- 
кунлиге сон вермек, сосиаль ве экономик теракъкъи- 
мизе ёл ачмакь иле асрымызынынь илерилемесинден 
иссе саиби олмакъ арзусындан башка бир шей олма- 
дыгвы аньлашылмакь геректир. 

Бинаеналейх, сиясий мевзулардан бахс эдильмемек 
шартлары алтында мутемер-и ислямиййейе давет ве 
топланты япылмасыны зарури горуюр (ум). 

Сайын диньлейиджилер, ишбу му-темер-и умуми-и 
ислямиййенинь, меселя бундан бир сене соньра Дерса- 
адетте (Истанбул) яки пай-и тахт-и (пайтахты) 
таби олан (эмир алтындаки башкент олан) Миср-уль 
Къахиреде топланмасына азырлыкь геректир. Ильми 
ве медени мевзулардан бахсэтеджек бу му’темеринь 
(конгресснинь) вуджудына энгель (маниа) оладжакъ 
себеп яки буралардан Дженеврейе (Женева) инти- 
къалине (бир ерден башка бир ерге авушмакь) медж- 
буриет горемиёрџум. Эгер бойле исе, эгер арз эттигим 

фикир мунасип исе шимдиден бу ише башламакь ля- 
зимдир. 

Занн-ы аджизанеме горе (шубенен бакотыгьыма 
коре ) эввеля Көахиреде мухтерем улемадан, эрдемли 
кишилерден ве эдиплерден «Тедарикат комиссиясы» 
(азырлыкь комиссиясы) сечими япылмалы. Бу комис- 
сион коысаджа конгресснинь программыны ве эр та- 
рафтан салахиетли (итибарлы) кимселеринь даве- 
тини, дигер комиссионларла хаберлешмейе башлайып, 
лязим гелен ерлере ресмен башвуруларда (риджада) 
булунур ве бойледже ислям конгрессининь даветине 
башланылыр. Комиссионынь язышмаларына, хабер- 
лешмесине, илянларына бир микъдар масраф лязим 
оладжакьтыр. Факьат эминим ки, пара меселеси ише 
энгель (маниа) олмаз. Бен де ве эр кез иссесини вере- 
джектир. Беним бильдигим бу къадар, герисини (къал- 
гьаныны) ислям алеми билир. 

Узун узадие башынызы туттугьум ичюн аффыны- 
зы темени эдиёрум». 

Шундан сонъ меджлис эхли беш-он дакъкъа эль- 
чырпып Исмаил Гаспринскийни алгъышлай. Исмаил 
бейден сонъра минберге Шейх Али Юсуф чыкъа ве 
пек яхшы, анълайышлы, ич бир хусуры олмагъан 
хутбе ичюн тешеккюр бильдирип, Исмаил бейнинъ 
теклифи эр кес тарафындан бегениледжегини ве 
къабул этиледжегини айта эм де ислям конгресси- 
нинъ даветине хызмет ичюн мухтерем инсанлардан 
тертип этиледжек азырлыкъ комиссиясынынъ лейха- 
сыны такъдим эте. 

Гаспринскийнинъ бу корюшювдеки чыкъышы 
«Терджиман»да басыла. Гаспринскийнинъ ильк Къа- 
хира зияретинден сонъ, арадан эки кунь кечкенинен 
конгресс теклифини даа илери ташымакъ узьре бир 
тешкилий комитет тизиле. Къахиранынъ илери адамла- 
рындан, Аль-Азхар ислям университетининъ ректоры 
Селим аль-Бешрининъ эвинде топлангъан бу комитет 
кенди арасындан конгрессни тертип этмекле огъраша- 
джакъ бир мутешеббюс эйет сече. Эйет кениш бир сия- 
сий фикир ве диний горюш ёлуны темсиль эткен, эсас 
оларакъ бири-бирини анълагъан группаларгъа менсюп 
кишилерден мейдангъа кельген эди. 1908 сенеси январь 
21-де эйет тарафындан конгресс низамнамеси ишлеп 
чыкъыла. О, арапча, тюркче, инглиздже, франсыз- 
джа ве фарсча азырланыла ве османлы матбуатындан 
гъайры, мусульман ве христиан неширлеринде де илян 
этиле. 

Конгресс материалларыны ве гъаелерини тешвикъ 
эткен бир газета лязим эди. Иште буны козь огюне 
аларакъ, Исмаил бей Къахирада «Терджиман» га- 
зетасына иляве оларакъ арап тилинде «Аль Нах- 
да» («Тикленюв») ады иле газета чыкъарып башлай. 
Онынъ биринджи саны 1908 сенеси февраль 15-те джу- 
ма куню 2000 нусхада чыкъа. Бу газетанынъ ёнелиши 
(ёлу) янъылыкъ, исляат ве илерилемек фикирлерини 
ачмакътан ибарет эди. Бу сан мысыр халкъына хита- 
бен «Фелляхлара хитап» макъалеси иле ачылды. 

Газета окъуйыджылар тарафындан гъает гузель 
къабул олунды. Эписи олып арап тилинде онынъ 16 са- 

нынычыкъармакъ, сонъра Истанбулда 16 санынытюрк 
тилинде, даа сонъ Техранда 16 саныны фарс тилинде 
ве ниает Делиде 16 саныны урду тилинде чыкъармакъ 
ниетинде эди. 

Лякин конгресс этрафында гъает къызгъын муна- 
къашалар, къаршы турувлар башланды. Мысырда 
чыкъкъан чешит ёнелиш ве бакъыштаки «Аль-Урвату- 
ль Вуска» («Къопмаз багъ»), «Аль-Менар», «Аль-Ли- 
ва»), «Аль-Ахрам», «Аль-Мукъаддам» газеталары- 
нынъ чокъусы конгрессни чаналатмакъ ичюн эллерин- 
ден кельген эр шейни яптылар. Конгрессни отькерюв 
ери ве вакъты, гъаелери акъкъында да чокъ ерли, ер- 
сиз мунакъашалар олып кечти. Бунынъ кечирильмеси- 
не аякъ чалгъан Русиели мусульманлар ве неширлер 
де аз олмадылар (меселя, «Русие», «Шаркъ рус» га- 
зеталары, «Аль-Мукъаттим» нешири, «Ульфат» газе- 
тасы, ташкентли молла Абдурешит Ибрахимов киби 
джайиль моллалар). 

Бутюн булар конгресске азырлыкъ ишлерине буюк 
бир федаийлик иле янашкъан Шейх Мухаммед, Тев- 
фикъ аль-Бекрийнинъ джиддий бир рухий раатсыз- 
лыкъкъа дучар олмасы иле екюнленди. Аль-Бекрий 
бутюн вазифелеринден чекилерек, Бейруттаки бир ру- 
хий хасталар хастаханесине ерлештирильди. Бу, 1911 
сенеси олды. Бойлеликнен, Гаспринскийнинъ о заман- 
гъа ниет эттиги темеллер дагъылды. 

Бу ишке Истанбул да умумен къаршы эди. Айткъан- 
ларына коре, конгрессни Тюркиеде кечирмек истеги 

барлыгъыны эшиткен тюрк султаны П Абдульхамид 
учь гедже юкъламагъан. 

«Аль Нахда»нынъ эписи олып учь саны (экинджи 
саны март 3-те ве сонъки саны март 6-да) чыкъкъан 
сонъ, газета озь фаалиетини токътатты. Албу ки, о де- 
вирде бу гъаени къапкъач тутып алгъан немселер 2—3 
ай ичинде Австрия пайтахты Венада 37 алман ширке- 
ти ве миллий группалар векиллерининъ топлашувы- 
ны, инглизлер де, Русие, Булгъаристан, Югославия 
ве дигер славян мемлекетлери бирлешип, озь дюнья 
конгресслерини отькердилер. 

Бу конгрессни кечирюв гъаеси тек Гаспринскийден 
чыкъты, десек янълыш олур. 1893 сенеси мусульман 
сиясетчиси ве фаали Джемаледдин Афгъани, онынъ 
мысырлы ёлдашы Мухаммед Абдух ве Решид Риза 
эм де арадан беш йыл кечкен сонъ Мухаммед Абдух 
ве Решид Риза эм де дигерлери бойле конгресслерни 
кечирюв тешеббюсинен чыкъышта булунгъан эдилер. 
Лякин бу саада Гаспринскийнинъ бакъышлары олар- 
нынъкинден бам-башкъа эди. 1926 сенеси майыс 13 — 
19 куньлери Къахирада Хилафет дюнья мусульманла- 
ры конгресси ве 1926 сенеси июнь 7 — июль 5-те Мекке- 
де мусульман дюньясынынъ конгресслери кечирильди. 
Лякин олар Гаспринскийнинъ теклиф эткенинден та- 
мамиле фаркълы эди. Булардан биринджиси о сырада 
озь бакъышларыны башкъаларгъа тыкъыштырмагъа 
арекет этип япылгъан олса, экинджиси Саудия хане- 
даны тарафындан янъы эльге кечирильген Мукъаддес 
шеэрлердеки ишлернинъ нормаллештирильмеси иле 

багълы эди. Лякин Исмаил Гаспринскийнинъ тюшюн- 
ген шекильде дюнья мусульманларынынъ конгресси 
аля даа отькерильгени ёкъ. 

«Аль Нахда»нынъ омюри къыскъа олса да, о, му- 
сульман дюньясынынъ козюни ачып етиштирди. Умум- 
джиан Мусульман Конгрессининъ ичтимаий-сиясий 
нешири оладжакъ бу газетада ислям алемининъ актуаль 
проблемлери, мусульман халкъларынынъ кечмиштеки 
ве бугуньки вазиети эм де бойле кетсе онынъ келе- 
джеги насыл олабиледжеги, бунынъ ичюн тюрк-арап 
дюньясынынъ халкълары нелер япмакъ кереклигини 
айтып етиштирди. 

Газета сиясий меселелерни котермемекни (чюнки 
ойле япса бутюн гъарп мемлекетлери аякъкъа тура- 
джагъыны Гаспринский биле эди), эсасен икътисадий, 
медений ве тасиль эм де диний меселелерни реформа 
япмакъ киби энъ зарур сааларны котермек ве омюрге 
кечирмеге ярдымджы олмакъны къарарлаштыра эди. 

Газетанынъ редакциясы Къахирадаки «Минерва» 
мусафирханесинде ерлешкен олып, афтада эки кере 
чыкъмакъны къарарлаштыра эди. Теэссюф ки, ниетлер 
бошкъа чыкъты. Бунъа бакъмадан газета озь ишини 
япты ве тарихта белли из къалдырды. 

ОЗЬГЮНЛИГИНИ КЪОРЧАЛАВЛА 
«ГЕРАЖИМАН» 
ТАЗЕТАСЫНЫНЪРОЛЮ 


„о5о 


у РИ ве къыргъыз халкълары узакъ та- 


рихкъа малик олгъан тюркий миллетлер олып, озьле- 
рининъ омюрлеринде чокъ къарсамбаларны яшап ке- 
чирген, чешит къурумларны башларындан аткъаргъан 
ве сагъ-селямет яшап, озь юртларыны чечеклендирген 
къавмлардыр. 

Меселя, къазахлар эрамыздан эвельки П ве І асыр- 
ларда къапчюй; янъы эранынъ УТ— У Ш асырларын- 
да тюркий къагъанат ве тюргешлер, карлуклар; ІХ — 
ХП асырларда огъузлар ве къараханидлер; ХШ асыр- 
да сельджукълар, киданейлер, монгъоллар тазийыгъы 
алтында олдылар. ХУ асырда исе Къазах ханлыгъы 
олып джузликлерге болюндилер. ХУІ асыргъа келип 
къазах халкъы оларакъ шекилленди. ХУШ асырда 
кучюк ве орта джузликлер Русие девлетининъ эркя- 
нына къошып алынды. Уйкен джузликлер де къо- 

шулгъан сонъ ХІХ асырда бутюн къазах топракълары 
Русиенинъ теркибине кирди. 

Къыргъызлар да къадимий халкъ олып, эрамыз- 
дан эвель УП УТ асырларда мейдангъа кельгенлер. 
Эрамызнынъ УІ ХП юзйыллыкъларында тюргеш, 
карлук, къараханид девлетлерининъ тюрк къагъана- 
тына киргенлер. ХПІ асырда монгъоллар ве айратлар 
къолуна кечелер. ХУ асырнынъ экинджи ярысында 
исе къыргъыз халкъы оларакъ адландырылды. ХІХ 
асырнынъ биринджи ярысында о, Къокъанд ханлы- 
гъына къошып алынды. ХІХ асырнынъ 60 — 70-нджи 
йылларында исе Русиенинъ теркибине кирди. 

Иште, корьгенинъиз киби бу эки халкъ да асырлар 
девамында чокъ денъишмелерге огърады, эльден эльге 
кечти. 

Къазахыстан Джумхуриети сабыкъ СССРде ер 
мейданы джеэтинден Русиеден сонъ экинджи ерде тура 
эди. О, Къытай, Монгъолыстан, Русие, Озьбекистан, 
Къыргъызыстан Туркменистан мемлекетлеринен 
сынъырдаш олгъан буюк бир девлеттир. 

Шимдики Къазахыстан 1920 сенеси РСФСР эркя- 
нына кирсетилип, Къыргъызыстан АССР деп илян 
этильди ве арадан беш йыл кечкен сонъ, 1925 сенеси- 
нинъ 19 апрелинде, Къазахыстан АССрРге чевирильди. 
1936 сенесининъ декабрь 5-нде бутюн къазах топракъ- 
ларыбирлештирилип, Къазахыстан ССР оларакъ илян 
этильди. Мына энди черик асырдан берли мустакъиль 
Къазахыстан Джумхуриетидир. 

Орта Асиянынъ шималий шаркъында ерлешкен 
ве аман-аман 200 бинъ квадрат километрге яйрагъан 
Къыргъызыстан исе Къытай, Къазахыстан, Озьбе- 
кистан, Таджикистан джумхуриетлеринен сынъыр- 
даштыр. О, 1924 сенеси октябрь 14-те РСФСР эркя- 
нындаки Къара-Къыргъыз Мухтар виляети деп илян 
этильди. 1925 сенесининъ майыс 25-инде Къыргъыз 
Мухтар виляетине чевирильди. 1926 сенеси февраль 
1-де Къыргъыз Мухтар Совет Социалист Джумхурие- 
ти оларакъ денъиштирильди ве 1936 сенеси Къыргъы- 
зыстан ССР деп илян этильди. 1991 сенесинден берли 
исе мустакъиль Къыргъызыстан Джумхуриетидир. 

1883 сенеси Багъчасарайда «Терджиман» газетасы 
чыкъып башлады. О, тек Къырым ве къырымтатар- 
ларнынъ аятыны дегиль де, бутюн тюркий халкълар- 
нынъ яшайышыны да кениш айдынлатмагъа тырыша 
ЭДИ. 

Эгер биз газетаны саифелеп бакъсакъ, о йылларда 
бир чокъ проблемлерге огърагъан къазах ве къыр- 
гъыз халкълары акъкъында да чокъ публикациялар- 
гъа расткелемиз. 

Къазах ве къыргъызларнынъ олсун топракъ меселе- 
си, олсун икътисадий меселелери, кочебелик, хурриет, 
сиясий ве диний проблемлери, бу халкъларнынъ уя- 
нув арекетлери; топонимия, муаджерет, тиль, эдебият, 
тасиль, миллий озьгюнликлери хусусында «Терджи- 
ман»да мунтазам суретте информацион, проблем, му- 
накъашалы, ильмий, тарихий, фольклор макъалеле- 
рини расткетиремиз. 

Газетанынъ 1911 сенесине къадар чыкъкъан санла- 
рында бу хусуста 60-тан зияде макъале басылгъан. 

Меселя, газетанынъ 1894 сенеси чыкъкъан 22-нджи 
санында къыргъызларнынъ яшайышы ве оларнынъ 
исимлеринен багълы риваетлер эм де къыргъыз- 
ларнынъ аслы акъкъында риваетлер басылгъан. Бу 
макъалелерде къыргъыз ве къазахларнынъ адлары на- 
сыл пейда олгъаны, неден келип чыкъкъаны хусусында 
меракълы версиялар тарифлене. 

Меракълы ери шунда ки, кетирильген риваетлерде 
тарифленгенине коре, къыргъызларнынъ бир тараф- 
тан татар, ногъай ве экинджи тарафтан Туркистан 
халкълары иле мунасебетли ве къан-къардаш олдукъ- 
лары анълашыла. 

Мен Осман Акъчокъракълы ве Исмаил Отар- 
нынъ «Къырымтатар тамгъалары» (3-нджи нешир, 
1996 с., Истанбул) китабында Къырымда тапылгъан 
къыргъыз-къазах-аргъын къабилесининъ тамгъасы, 
къыргъызларнынъ найман къабилесининъ тамгъасы, 
къыргъызларнынъ найман ве къонърат къабилелери- 
нинъ тамгъасы, къыргъызларнынъ къонърат ве кирей 
къабилелерининъ тамгъасы, къыргъызларнынъ джа- 
лайыр къабилесининъ тамгъасы, къыргъыз-къазах 
тамгъалары, бой-къазах тамгъасы, къыргъыз, къазах 
тамгъалары косьтерильген. Бу тамгъаларнынъ чокъу- 
сыны Къырымнынъ ногъай койлеринде корьмек мум- 
кюнлиги акъкъында айтыла. 

ХІ асырда Махмуд Къашгъарлынынъ арапча язгъан 
«Дивани Лугъат-ит-тюрк» адлы эсеринде эски тюрк-та- 

тар къабиле ве тамгъаларына даир муим малюматлар 
бериле. Анда къайд этильгенине коре, иджрий 466 (ми- 
ладий 1073) сенеси язылгъан «Диван»нынъ биринджи 
джылтындаки «эль-къавлю фи табакъат-ит-тюрк ве 
беян-уль-къатаиль» болюгинде шойле дениле: «Тюрк- 
лер асылында йигирми къабиледир. Олар бир чокъ 
оджакълара айрылырлар. Булардан Рума якъын булу- 
нанлары: печенег, къыпчакъ, огъуз, емек, башкъурт, 
къайы, ябаку, татар, къыргъызлардыр...» 

Бундан корюне ки, къыргъыз ве къазахларнынъ 
бизнен якъынлыкълары чокътан-чокъ тамгъалары- 
мызда да озь аксини булгъан ве бельки шунынъ ичюн 
де Исмаил Гаспринский бу эки халкънынъ такъдирине 
анълы суретте буюк эмиет бергендир. 

«Терджиман»да къыргъыз-къазах топракълары ве 
оларнынъ этрафындаки кергин проблемлерге чокъ 
дикъкъат айырылгъан. Чюнки оларнынъ топракъла- 
рына рус мужиклерининъ ерлешмеси бу тамыр халкъ- 
лар ичюн чокъ меселелер догъургъан. 

Эгер къазах ве къыргъызлар эвельден эсасен ай- 
ванасравджылыкънен огърашкъанларыны ве олар эса- 
сен кочебе омюр кечиргенлерини козь огюне алсакъ, 
кельмешеклерге бир десятина (1.09 десятина 1 гек- 
тар олур — А. В.) ер берильгени такъдирде тамыр 
халкъкъа юз десятина ер бермек кереклиги анълатыла 
ве талап олуна. Чюнки къыргъыз ве къазахларгъа ай- 
ванларны отлатмакъ ичюн буюк отлакълар лязимдир. 

Газетада иште бу меселенен багълы онларнен кениш 
колемли, кескин макъалелер басылгъан. «Къыргъыз 

къазах далалары (топракълары)», «Къыргъыз къазах 
топракълары» («Терджиман», 1903 с., март 21 ве июль 
21, № 2; 8), «Къыргъызларнынъ шикяетнамеси», 
«Къыргъыз-къазах меселеси» («Терджиман» 1905 с., 
ноябрь 2 ве ноябрь 14, № 89, 94), «Къыргъыз, къа- 
зах ве башкъырт топракълары», «Торгъай больгесин- 
ден» («Терджиман», 1906 с., июнь 9ве июль 7, № 62, 
74), «Къыргъызларда арекет», «Къыргъыз къазахие 
мураджаатнамеси», «Къыргъыз векиллеринде эсер-и 
гъайрет» («Терджиман», 1907 с., январь 1, февраль 
16, март 26, № 5, 17, 32), «Къыргъыз топракълары», 
«Къыргъыз темсильджилери», «Кене къыргъыз къа- 
зах топракълары», «Туркистанда демирёллары ве би- 
зим къыргъызлар» («Терджиман»,1909 с., февраль 
10, майыс 19, июнь 23, ноябрь 13, № 7, 21, 26, 46), 
«Къыргъызлары ерлеринден гочюрме», «Къыргъыз 
ахвалы», «Къыргъыз-хохол (украиналы койлю) уруш- 
масы», «Муаджирлер», «Гузель бир хабер», «Бир 
укми муим мунасебетийле» («Терджиман», 1910 с., 
апрель 16, август 6, октябрь 22 ве 29, ноябрь 12 ве 
декабрь 24, № 16, 32, 43, 44, 46, 52), «Къыргъызлара 
не лязим?» («Терджиман», 1911 с., июль 22, № 30) 
макъалелери иште шулар джумлесиндендир. 

Чар Русиесининъ Экинджи Миллет меджлисин- 
де ве Девлет Думасында тюрк миллет векиллери, 
шу джумледен къазах ве къыргъыз миллет векилле- 
рининъ фаалиетлери акъкъында да бир сыра хабер- 
лер басылгъан. «Муслуман шубеси», «Туркистан» 

(«Терджиман», 1907 с., апрель 13, № 36), «Къыргъыз 
темсильджилери» («Терджиман», 1909 с., майыс 19, 
№ 21), «Туркистана мухаджерет меселеси» («Терджи- 
ман», 1910 с., апрель 16, № 16), «Дёртюнджи Девлет 
Думасы къаршысында» («Терджиман», 1911 с., ян- 
варь 7, № 2) киби макъалелерде къазах ве къыргъыз 
халкъ векиллерининъ фаалиетлери айдынлатыла. 

Къазах ве къыргъызларнынъ тиллери, медениетле- 
ри, эдебиятлары, матбуаты, диний аятлары акъкъында 
да чокъ макъалелер дердж олунгъан. «Хурриет-и 
динийе («Дин хурриети») («Терджиман», 1906 с., 
сентябрь 25, №108), «Къыргъыз-къазахлара тебшир», 
«Къыргъыз эдебияты», «Къазахыстан» адында газе- 
та», «Къыргъыз — къазахлара махсус элифбе-йи сав- 
тие» («Фонетик элифбе» — А. В.), «Къазахыстан» 
(«Терджиман», 1911 с., март 4, март 25, апрель 8, 
№10, 13,15) иште бу мевзуларгъа аит макъалелердир. 

Къазах ве къыргъызларнынъ миллий уянув арекет- 
лерине багъышлангъан макъалелерни де газетада раст- 
кетирмек мумкюн. 

«Туркистана муаджерет меселеси» («Терджиман», 
1910 с., апрель 16, № 16), «Дёртюнджи Девлет Дума- 
сы къаршысында», «Къыргъыз къазахлара тебшир», 
«Миллий яшайыш», «Миллий аят» («Терджиман», 
1911 с., январь 7, март 4, август 19, октябрь 7, № 2, 
10, 34, 4) макъалелери иште шу мевзугъа багъышлан- 
гъанлар. 

Къазах ве къыргъызларнынъ диний менсюпликле- 
ри акъкъында кечкен асырнынъ башында чокъ му- 

накъашалар котерильди. Бир сыра рус газеталары 
ве «алим»лери къыргъызларны мусульман дегиль де, 
башкъа динлерге менсюплигини исбатламагъа ыды- 
рындылар. 

Меселя, «Терджиман»нынъ 1905 сенеси октябрь 12-де 
чыкъкъан санында «Къыргъыз-къазахлар мусульман- 
мы?» деген макъаледе язылгъанына коре, Дженап Чи- 
реванский Акъменла виляетининъ векиллерини къабул 
эттикте къыргъыз-къазахларнынъ мусульман олмайып, 
бельки шаманий олдукъларыны озьлерине сёйледиги 
«Хаят» газетасында язылгъаны айтыла. 

Газета бу халкъларнынъ эвель-эзельден ислямны 
кутькенлери, онъа сыгъынгъанлары ве бойле макъале- 
лернинъ чыкъмасы тек христианларнен мусульманлар 
арасында фесат чыкъармасына себеп олабиледжеги ху- 
сусында яза. 

«Терджиман»нынъ 80 ве 81-нджи санларында 
къыргъыз-къазахларны шаманларгъа менсюп этмеге 
тырышылгъанына къаршы макъалелер энди басыл- 
гъанына бакъмадан, газетанынъ 1906 сенеси март 22- 
де чыкъкъан «Къыргъыз-къазах меселеси», апрель 
28-де чыкъкъан санында кене «Къыргъызларнынъ 
джевабы: къыргъызлар шаманмы, мусульманмы?» ве 
«Айры муфтилик истемекнинъ себеби» эм де 1906 се- 
неси майыс 1 санында «Русларнынъ идареси алтына 
киреркен илери сюрюлен шартлар» деген макъалелер 
басылгъан олып, кене шу, миллетнинъ анги динге мен- 
сюплиги хусусында сёз юрьсетиле. 

Сонъки макъаледе джумледен шойле дениле: «Биз, 
къыргъыз-къазах, ич бир муаребесиз, озь ихтияры- 
мыз иле Русие девлетине къошулгъанда учь шарт иле 
табий олмуш эдик. 

Эвеля — Эльхамдулиллях динимиз дин-и ислям ол- 
дугъындан, ахкам-и илахиеден (Аллахнынъ эмир ве 
хукюмлеринден) олан умюр-и шераитимизе (шараит 
ишлеримизде) ич бир тарафтан мусаякъа (сыкъын- 
ты) ве мудахале (тазийыкъ) эдильмейджек эди. 

Саниен (экинджи оларакъ) — бизим баба ве эдждад- 
ларымызынъ таваттун этегельдиклери (юрт эттикле- 
ри) ер топракъларымыз, яйла ве къышлакъларымыза 
(койлеримизге) ич эль докъунмаяджакъ ве гъайрысы 
(башкъасы) сокъулмайджакъ эди. 

Салисен (учюнджи оларакъ) — бизлерден аскер 
алынмаяджакъ эди. Бу хусуста бизим къолумыза ве- 
рильмиш мухкем сенет весикъа ве бератлар — грамо- 
талар — вардыр. Музейен алтын языларла язылмыш 
ве Императоры Аъзамнынъ кенди къолуйла имзалан- 
мыш. Биз бу грамоталардан не файда горьдюк? 

Бу вакъытларда мунбит, менфаатлы топракълары- 
мыз русиялы муаджир мужиклере верильди. Бизлер 
ташлыкъ, къумлыкъ сахра чёллерде къалдыкъ. Базан 
яйлаларымызда дахи менфаатлы ерлер горюльсе, хе- 
мен (шу дакъкъасы) топографлар, муэндислер гелип, 
ольчеп бичип, бунлары геледжек мужиклере азырла- 
ёрлар. Ана-бабаларымызнынъ мезарларыны мужиклер 
таптап, акъаретлеп, агъач къуббе ве пармакълыкълар 
булунурса гуле-гуле одун этип атеше якъмакъта ве базы 

мезарлар узерине кильсе бина этмектедирлер. Укюме- 
тинъ бунлары мен эттиги горюльмеди. Эгер къыргъыз- 
къазакълардан бир шей сёйлеен олурса, биля — мах- 
кеме хапсолуныр (шу дакъкъасы махкемеге чекилир). 
Чюнки гуя бу адам фитне башлаёрмуш». 

Булардан гъайры да, биз энди юкъарыда къайд эт- 
тигимиз киби, къыргъыз-къазахларнынъ тиллери, дин- 
лери, келип чыкъув тарихлери ве яшайыш эм де исим- 
леринен багълы риваетлер акъкъында «Терджиман»да 
пек чокъ макъалелер басылды. Газета бунынънен бу- 
тюн вакъыт къыргъыз ве къазахларнынъ менфаатла- 
рыны, оларнынъ озьгюнлигини къорчалап язды ве озь 
фикирлерининъ догърулыгъыны джанлы мисаллернен 
исбатламагъа тырышты. 

Бу ерде шуныда къайд этмек керек ки, чар Русиеси 
девринде бутюн вакъыт бу эки халкънынъ адыны къа- 
рыштырып, де къыргъыз къазах, де къаракъыргъыз 
оларакъ айтып кельди. Тек 1925 сенесинден сонъ къа- 
зах ве къыргъызлар озьлерининъ шимдики асыл адла- 
рынен адландырылып башландылар. 

Исмаил Гаспринский «Терджиман»нынъ 1906 сене- 
си майыс 15 санында «Бир миллете лязим олан учь 
шей» деген макъалесинде миллет ичюн энъ эввеля ля- 
зим олгъан учь шей: эфкяры миллие (миллий гъае), 
лисани миллий (миллий тиль) ве маарифи миллиедир 
(миллий тасильдир) деген эди. 

Бу джеэттен бакъаджакъ олсакъ, миллет оларакъ 
къазах ве къыргъызларнынъ озь тиллерини сакълап 
къалув, озь тасиллерини тиклев огърунда япмасы ля- 

зим олгъан ишлер, бу эснадаки курешлери акъкъында 
да «Терджиман»да чокъ макъалелер басылды. 

«Чарлыкъ девринде къыргъыз-къазахларнынъ, ана 
диллерининъ рус арифлерийле огретильмеси гириши- 
мине къаршы косьтердиклери терки», «Маариф ве та- 
силь акъкъында» («Терджиман», 1906 с., сентябрь 25 ве 
декабрь 1, № 108, 135), «Чагъатай дили», «Къыргъыз 
къазахлара махсус элифба-йи савтие» (фонетик элиф- 
бе — А. В.) («Терджиман», 1911 с., март 4, апрель 8, 
№ 10, 28), «Мусульман къазахларынъ протестосы» 
(«Терджиман», 1906 с., декабрь 13, № 135) шулар 
джумлесиндендир. Эгер о макъалелерни бирер-бирер 
бакъаджакъ олсакъ, арада пек чокъ проблемлер чыкъ- 
къаны, бу халкъларны озь тиллеринде окъутмамакъ 
ичюн чешит ёллар ве усуллар, къанун ве косьтеришлер, 
тазийыкълар уйдурылгъаныны коремиз. 

Эр альде бутюн бу тазийыкъларгъа рагъмен къа- 
захлар ве къыргъызлар озь ана тиллерини, озь тасил- 
лерини сакълап къалмагъа малик олдылар. Нетиджеде 
девлетчиликлерини джоймадылар. 

Биз «Терджиман» саифелеринде къазахлар ве 
къыргъызларгъа багъышлангъан чокътан-чокъ 
макъалелерни окъур экенмиз, газетанынъ саиби ве 
муаррири Исмаил оджамызнынъ бу эки халкъкъа 
олгъан буюк сайгъы ве урьметини, къайгъырувыны 
коремиз. 

Зан этсек, къазах ве къыргъыз къардашларымыз бу 
эйиликни унутмасалар керек. 

«Ха-ха-ха»нынь 110 йыллыгъына 


9-м „соь ——_ $. 


7 $ б А сенеси апрель 10-дан чыкъып башлагъан, 


ХХ асыргъа къадар Русие империясында екяне тюр- 
кий тилли газета — «Терджиман» 35 йыл девамында 
(1918 сенеси февраль 23-ке къадар) нешир этильди. 

Эбет оны тешкилятландырмакъ къолай олмады. Озь 
ниетини омюрге кечирмек ичюн Исмаил Гаспринский 
сенелердже нидже-нидже чиновниклернинъ къапыла- 
рыны ачмады, мураджаатта булунмады, озюнинъ ха- 
лис ниетини анълатмады. Бу арзу-ниет, энди айткъа- 
нымыз киби, тек 1883 сенеси ниает омюрге кечти. 

Исмаил оджа факъат «Терджиман»ны чыкъарувнен 
сынъырланмады. О, озь нешриятында йыллар бою 
чокътан-чокъ окъув къулланмалары, дерсликлер, по- 
пуляр рисалелер, китапчыкълар чыкъарды. 

Арадан йигирми йылдан зияде вакъыт кечкен 
сонъ — 1906 сенеси къадынлар ичюн «Алеми нис- 
ван» («Къадынлар дюньясы») афталыкъ меджму- 
асыны, айны шу йылы къырымтатар тилинде «Ха- 

ха-ха» мизах газетасыны, 1908 сенеси арап тилинде 
«Аль Нахда» («Тикленюв») газетасыны, 1911 сенеси 
«Алеми субьян» («Балалар дюньясы») меджмуасы- 
ны чыкъарды. 

2016 сенесининъ март айында «Ха-ха-ха» нынъ ильк 
дюнья юзю корьгенине 110 йыл олды. Мен бу ерде 
иште шу нешир акъкъында токъталып кечмек истейим. 

«Алеми нисван» чыкъып башлагъан сонъ 1906 сене- 
сининъ башында И. Гаспринский афталыкъ мизах ве- 
ракъасы чыкъармагъа къануний рухсет берильмесини 
риджа этип Таврия губернаторы Е. Н. Волковгъа язма 
суретте мураджаат эте. 

Бу неширде мусульманлар аятындан тенкъидий- 
сатирик шиирлер, очерклер, лятифелер, фельетонлар, 
чешит сатирик меджмуалардан алынгъан оригиналь ка- 
рикатуралар ве ниает реклама илянлары басыладжагъы 
беян этильди. О уджуз оладжакъ (почта масрафлары да 
къошулса, бир йыллыкъ фияты учь кумюш) эди. 

Ниает веракъаны чыкъармагъа изин алынды. О 
чыкъып башлады. Лякин теэссюф ки, башкъа сати- 
рик неширлер киби «тишлеген» газеталар сырасына 
къошуламады, не факъат башкъа улькелерде, атта 
Къырымда биле популяр оламады ве къыскъа вакъыт 
ичинде чыкъарылмасы токътатылды. Лякин шуны да 
айтмалы ки, о, мизах жанрында фаалиет косьтерген 
ильк къырымтатар нешири олды. Бу, миллий матбуа- 
тымызда янъылыкъ эди. 

— «Ха-ха-ха» озь бедиий ве аджвий бакъышларынен 
1905 сенеси Бакуда чыкъкъан «Молла Насреддин»- 


51 


Аблязиз Велиев 


нен бой ольчешамады», — деп язгъан эди 1930 сене- 
си озь девринде мешур тюркшынас алим, академик 
А. Ю. Крымский озюнинъ «Къырымтатарларнынъ 
эдебияты» макъалесинде. 

2001 сенеси улу атамыз Исмаил бей Гаспринский- 
нинъ 150 йыллыгъы кениш нишанланаджакъ эди. 
Айны о йылы «Ха-ха-ха»нынъ да 95 йыллыгъы. 

Юбилей арфесинде къырымтатар языджылары бо- 
люгининъ реиси, «Йылдыз» меджмуасынынъ баш му- 
аррири Шакир Селим манъа мураджаат этип: «Абля- 
зиз, мына якъында Гаспринскийнинъ 150 йыллыгъы 
оладжакъ. О чыкъаргъан «Ха-ха-ха» аджвий вера- 
къасынынъ да 95 йыллыгъы. Эгер «Йылдыз» медж- 
муасына иляве оларакъ «Ха-ха-ха»ны айры сатирик 
журнал шекилинде чыкъарып башласакъ улу атамыз- 
нынъ руху шад олур, онынъ ишини девам эттиргенден 
олур эдик, не дейсинъ?» — деди. 

— Пек яхшы ниет, — дедим мен. 

— Шу шейге сен ёлбашчылыкъ япсанъ. Мен билем, 
бу саада сенинъ теджрибенъ етерли, аман-аман он йыл 
Къырым радиосында «Сабалар хайыр» шакъа-къо- 
рата эшиттирювини алып бардынъ. Мен исе элимден 
кельгени къадар санъа ярдымджы олурым, — деди. 

Бойлеликнен мен разы олып, бу ишке кириштим. 
Эбет сермиямыз сынъырлангъан эди. Онынъ ичюн 
меджмуагъа штатлар алмакъ меселесини котерме- 
дик ве зиялыларымызнынъ иджадий къолтутувынен 
бу ишни эки адам, яни баш муаррир (мен озюм) ве 
рессам (теджрибели аджайип рессам А. Иванченко) 
башладыкъ. 

Рессамымыз меджмуанынъ логотипини (серлевасы- 
ны) азырлады. Бакъып, такъдирледик. Башкъа бутюн 
тешкилий ишлерни, шу джумледен онынъ макетини 
де мен озюм яптым. Меджмуанынъ биринджи санына 
«Муаррирден» деген кириш сёзю яздым. О, бойле эди: 

«Сайгъылы шакъа-къората мухлислери! Козюнъиз 
айдын! Арадан тамам 95 (!) йыл кечкен сонъ биз кене 
бар сеснен «Ха-ха-ха» деп кулюп башладыкъ. 

1906 сенесининъ январь айында улу атамыз Исмаил 
Гаспринский Таврия губернаторы Волковгъа афталыкъ 
юмористик веракъа чыкъармакъ ичюн шеадетнаме бер- 
месини сорап мураджаат эткен ве изин алгъан сонъ о 
сене апрель айында «Ха-ха-ха» адлы афталыкъ сати- 
рик ве юмористик газетаны чыкъарып башлагъан эди. 
Онда «Сиври-синек», «Ахмет ахай», «Насреддин де- 
гиль» киби тахаллюсларнен къалеми отькюр языджы 
ве рессамларымыз иштирак эттилер. Теэссюф ки, га- 
зетанынъ омюри къыскъа олды, лякин къырымтатар 
сатирик неширининъ тонгъучы олгъан «Ха-ха-ха» 
миллий матбуатымызнынъ тарихында озь изини къал- 
дырды. 

Арадан тамам 95 йыл кечкен сонъ эвелькисине 
бакъкъанда салмакълы нешир — шакъа-аджвие ренк- 
ли меджмуасыны чыкъармакъ имкяны догъгъанда биз 
ич де шубеленмеден улу атамызнынъ ишини девам 
эттирмек, яни янъы меджмуаны о яраткъан ильк са- 
тирик неширнинъ ады иле адландырмакъ къарарына 
кельдик. Барсын, 150 йыллыкъ юбилей сенесинде улу 
мутефеккиримизнинъ руху шад олсун. 


53 


Аблязиз Велиев 


Азиз достлар! Бизим зенгин шакъа-аджвие хазине- 
миз — Насреддин оджа, Ахмет ахай киби акъсакъал 
фольклор къараманларымыз, Мемет Нузет, Якъуб 
Шакир-Али, Эшреф Шемьи-заде, Юсуф Болат, Ремзи 
Бурнаш, Мамбет Али киби шакъасевер языджылары- 
мыз барлар ве олар бизге буюк асабалыкъ къалдырып 
кеттилер. Умют этемиз ки, карикатураджы рессамла- 
рымыз да уянып, бизни озь эсерлеринен къуванды- 
рырлар. 

«Ха-ха-ха»нынъ ильк саны къолунъызда. Келинъиз, 
эпимиз бир олып, оны халкъымызнынъ севимли неши- 
рине чевирейик ве эр кес оны газета тюкянларындан, 
почталардан куньдюз чыракъ якъып къыдырып юрсин. 

Омюрим узун, бахытлы олайым десенъиз «Ха-ха- 
ха»ны окъунъыз, чокъча кулюнъиз! Аблязиз Велиев». 


Меджмуанынъ биринджи санында бойле рубрикалар 
ачтыкъ: «Гаспринский куле», «Унутылгъан урф-адет- 
леримиз», «Эр бир кой озджесине куле», «Хорайнен 
Борай», «Билесинъизми?», «Газеталардан сатырлар», 
«Ахмет ахай шакъалары», «Ха-ха-ха»нынъ мусафир- 
лери», «Актёрлар омюринден», «Бизим лугъат». 

О рубрикаларнынъ базыларыны мунтазам суретте 
алып бармакъны языджылар Исмаил Керимов, Риза 
Фазыл, Ибраим Пашы, къырымтатар театрининъ 
актёры Дилявер Сеттаровдан риджа эттим. 

Меджмуанынъ колеми 12 саифе олып, ренкли чы- 
къып башлады. Бу ерде шуны да къайд этмек истей- 
им ки, неширни басып чыкъарув, онынъ полиграфик 

джеэттен юксек севиеде олмасында «Къырымдевокъу- 
впеднешир» нешриятынынъ директоры Гульнар Мур- 
тазаева ве шу нешриятнынъ баш муаррири Ибраим 
Чегертма пек чокъ иш яптылар. Алла олардан разы 
олсун. Меджмуанынъ биринджи саны 2001 сенеси ян- 
варь айында 1000 нусхада чыкъарылды. Ресмий сурет- 
те онъа абуне илян этильди. 

«Ха-ха-ха»нынъ джылтында о, «Йылдыз»гъа иляве 
оларакъ эки айда бир кере чыкъкъан шакъа, аджвие 
ве карикатура» меджмуасы олгъаны язылды. Неширге 
1906 сенеси апрель айында Исмаил Гаспринский те- 
мель къойгъаны да къайд этильди. 

Неширнинъ ильк санында бундан 95 йыл эвель 
«Ха-ха-ха»да басылгъан И. Гаспринскийнинъ лятифе- 
лерини, о вакъытта Азербайджанда чыкъкъан «Мола 
Насреддин»ден карикатуралар, Сабрие Эреджепо- 
ванынъ ошлы хатырлавларыны, Къорайнен Борай- 
нынъ Ватан сергузештлерини, Къырым койлеринде 
дженктен эвель олгъан кулюнчли вакъиаларны, Ме- 
мет Нузет, Юсуф Болат, Мамбет Алиев, Веби Къутуб- 
заде, Шакир Селим, Феликс Веби киби къырымтатар 
ве рус языджыларынынъ аджвий икяелерини, шиирле- 
рини, актёрларымыз омюринден алынгъан кулюнчли 
вакъиаларны, Ахмет ахай шакъаларыны, лятифелер, 
кульдюргилерни бастыкъ, чокътан-чокъ карикатура- 
лар бердик. 

Шакъа-къората мухлислери меджмуаны яхшы къа- 
бул эттилер. 2001 сенеси январь 31-де И. Гаспринский 
адына китапханемизде «Ха-ха-ха»нынъ биринджи 

санынынъ такъдими олды. Мерасимге тешриф буюр- 
гъанлар «Ха-ха-ха»нынъ къавесини ичтилер, меджму- 
анынъ биринджи саны акъкъында озь теэсуратларыны 
айттылар, истеклерини бильдирдилер. Апрель 1-де исе 
экинджи санынынъ такъдими отькерильди. 

Меджмуанынъ экинджи саны къадын-къызларгъа 
багьышланды. Онда Шакир Селимнинъ «Къадинизм 
бинъ яшасын» шиири, Сафтер Нагаевнинъ «Эрлер 
къадынлар акъкъында» серлевасы астында кульдюр- 
гилери, А. Мустафаевнинъ «Кимге керек бойле акъай» 
деген шакъасы, Аблязиз Велиевнинъ «Акъайлар апай 
олгъанда», Иззет Эмировнынъ «Емин этейимми?», 
Иса Абдураманнынъ «Хамырдаки къыл» мизах икяе- 
лери, базы дамсыз тюркюлеримиз акъкъында С. Ба- 
ситнинъ (Шакир Селим) «Уджуз этнинъ сорпасы 
татымаз» фельетоны ве чокътан-чокъ дигер къыскъа 
меракълы левхалар, шакъалар, «къызым санъа айтам, 
келиним сен эшит» манасындаки вакъиалар басылды. 

Шуны да айтмакъ керек ки, меджмуанынъ биринджи 
санындан башлап, мунтазам суретте «Бизим лугъат» 
(сонъра о «Ха-ха-ха» лугъаты» деп денъиштирильди) 
берип барылды. Сёзлюк бойле ола эди. Меселя: Му- 
соропровод — милиционерни пенсиягъа озгъарув, 
чиберек — Чибурашка этинден пиширильген хамыр 
ашы, Сутропян — ичкиджиликке урулгъан эрмени, 
Абрамакъ — еудийнинъ къара олмагъаныны бильдир- 
ген алямет, Мифа — нотагъа бакъып денъиштириль- 
ген Мефа адыве иляхре. «Ха-ха-ха» лугъатында бойле 
150-ден зияде сёз берильди. 

Меджмуанынъ учюнджи санында озь девринде «Ха- 
ха-ха»ны чыкъармакъ ичюн И. Гаспринскийге бериль- 
ген «Свидетельство»нынъ факсимилеси басылды. 

Занымджа меджмуа фельетон жанрыны гъайрыдан 
яшатып «До-ре-ми-фа-соль...х хырсызына джевап», 
«Домуз Юсуф», «Мукъайт олунъыз, аферистлер», 
«Ремзининъ эвленюви», «Араян мевлясыны да бу- 
лур, белясыны да», «Ишимнинъ къатыгъы чыкъты», 
«Томалачыкънынъ мерафети», «Бир козьнен бакъып 
агълайым, бир козьнен бакъып кулем», «Бир бардакъ 
дерт» киби бир чокъ меракълы, эр кесни меракълан- 
дыргъан, эксикликлернинъ устюни ачкъан мевзуларда 
эсерлер дердж этти. 

2002 сенесининъ январь 24-нде къырымтатар ака- 
демик музыкалы драма театринде меджмуанынъ бир 
яшкъа толувы мунасебетинен «Ха-ха-ха» акъшамы» 
отькерильди. Онъа шакъа-къората мухлислерининъ 
эписи кирип оламадылар. Атта Кезлевден, Сакътан, 
Багъчасарайдан ве Джанкойден автобуслар тутып 
кельгенлерге биле билет тапылмады. Нетиджеде къав- 
гъа-шамата, наразылыкъ чыкъты ве бойле акъшамны 
текрарламагъа меджбур олдыкъ. 

Меджмуа эписи олыпеди йыл (2001 — 2007 сс.) яша- 
ды ве онынъ 28саны чыкъты. Бу йыллар ичинде «Къо- 
райнен Борай», «Истер инан, истер инанма», «Санат- 
кярларымызнынъ аятындан», «Эр бир кой озьджесине 
куле», «Ахмет ахай лятифелери», «Лятифелер», «Би- 
зим рыкъламаларымыз» (биз ерсиз, тутурукъсыз ре- 
кламалар акъкъындаки тенкъидий материалларны шу 

рубрика астында бердик), «Языджылар омюринден», 
«Артистлер омюринден», «Насреддин оджа лятифеле- 
ри», «Ха-ха-ха» лугъаты», «Коллектив повесть», «Ха- 
ха-ха» антологиясы», «Шаркъ риваетлери», «Эдебий 
тапылмалар», «Озенбаш шакъалары», «Ха-ха-ха»- 
нынъ йыр сандыгъындан», «Муаррир суаллеринъиз- 
ге джевап бере», «Олгъан шей», «Халкъ мизахларын- 
дан», «Келинъиз чынълашайыкъ», «Ха-ха-ха»нынъ 
архивинден», «Кульдюргилер», «Келинъиз кулюш- 
ейик», «Къырымтатар халкъ масаллары», «Балалар 
айталар», «Музыкантлар кулелер», «Газеталарда 
басылгъан илянлардан», «Къырымтатар афоризмле- 
ри» киби чокътан-чокъ рубрикалар астында юзлернен 
икяелер, лятифелер, шиирлер, кульдюргилер, сатирик 
ве мизах икяелери, карикатуралар, йырлар, фелье- 
тонлар, пародиялар басылды. Азербайджан, гурджи, 
тюрк, булгъар, украин, рус, къазантатар шакъалары, 
лятифелери дердж олунды. 

Шу йыллар ичинде меджмуада къырымта- 
тар эдиплеринден А. Умер, А. Гирайбай, Б. Чо- 
бан-заде, М. Нузет, Ю. Болат, Дж. Керменчикли, 
М. Алиев, Р. Муедин, Дж. Кендже, У. Ш. Тох- 
таргъазы, Я. Шакир-Али, Р. Мурад, Я. Зеки, 
Р. Бурнаш, А. Алтанълы, Эшмырза, Гъ. Булгъа- 
накълы, Ф. Аким, Ч. Али, Л. Сулейман, Р. Фазыл, 
Н. Умеров, И. Паши, И. Эмиров, Ф. Къутуб-заде, 
Ш. Селим, И. Абдураман, Ш. Аппазов, Къ. Велиев, 
Я. Мустафаевларнынъ (Озенбашлы) эсерлери мунта- 
зам суретте басылып барды. Хусусан шаирлеримизден 

Шакир Селим ве Иса Абдураман меджмуамызгъа озь 
эсерлерини бастырувнен буюк ярдымда булундылар. 

Шакъа-къората мухлислери Согъанджы Мурта (Ки- 
ровский районы), Джемиле Османова (Акъмесджит), 
Сакъат Смаил (Кефе), Исмет Меджитов (Акъмес- 
джит), Мустафа Усманов (Отуз кою, Кефе), Хыдыр 
Ильясов (Къарасувбазар), Рустем Чалбаш (Акъмес- 
джит), Н. Биязова (Къарасувбазар), Азизе Эмирул- 
лаева (Красногвардейск), Мосне Алиева (Советский 
районы), Февзие Рогаева (Акъмесджит), Аджытаир 
Аледин (Акъяр), И. Сеттаров, Муслим Шейхаметов- 
лар (Акъмесджит) да «Ха-ха-ха» вастасынен кениш 
кутьлеге танылдылар. 

Меджмуада къырымтатар муэллифлеринден гъай- 
ры Азиз Несин, Решад Нури, Владимир Ардов, 
Лион Измайлов, Сейфетдин Дагълы, Юрий Тарасов, 
Андрей Кучаев, Феликс Вибе, Л. Кдулайкс, Адхат 
Сеногъул, Валерий Басыров киби тюрк, азербайджан, 
рус, украин, белорус, литва, къазантатар языджыла- 
рынынъ эсерлери терджиме этип басылды. 

Меджмуада чешит йылларда Украинанынъ «Перец» 
ве «Носоріг», Русиенинъ «Вокруг смеха», Татары- 
станнынъ «Чаян», Одессанынъ «Фонтан» сатирик 
меджмуалары, Озьбекистан, Тюркие, Алмания, Югос- 
лавия, Исраиль, Франция карикатураджылары муса- 
фир олдылар. 

«Ха-ха-ха» кене бир оригиналь иш япып башлагъан 
эди, лякин меджмуанынъ токътавы бу ишни сонъуна 
чыкъармакъ имкяныны бермеди. О да олса, эдебияты- 

мызда бу вакъыткъа къадар расткельмеген коллектив 
повесттир. 

2001 сенеси бу ниетимизни меджмуа саифелеринде 
окъуйыджыларгъа бильдирген эдик. Бу насыл шей? 

Асылында тек языджылар дегиль де, язмагъа бе- 
джерген эр бир киши бу иджадий яратыджылыкъта 
иштирак эте билир эди. Бу повестьнинъ муреккепли- 
ги шундан ибарет эди ки, меджмуада эдиплеримизден 
бириси истеген мевзусында бир повесть язып башлай, 
келеджек санларда онынъ девамыны язаджакъ киши 
озюнинъ «фантазиясына» коре вакъиалар ве сюжет 
ёлагъыны пек меракълы ве окъуйыджы тарафындан 
бекленильмеген тарзда девам эттирмеге бильмек керек 
эди. Эр невбеттеки парчаны ойле язмакъ ве битирмек 
керек эди ки, девамы не олур экен? — суали окъу- 
йыджыда сабырсызлыкъ догъурсын. 

Иште бойле ниетнен меджмуанынъ единджи санын- 
да (2002 с.) шаир Шакир Селим «Мирас» адынен по- 
вестьни башлады. Сонъра Нузет Умеров девам эттир- 
ди. Эстафетаны учюнджи олып уста шаир, несирджи 
Иса Абдураман къабул этип алды ве эсерни меджмуа- 
нынъ эки санында девам эттирди. Лякин сонъундан иш 
токътап къалды. Эсер сонъуна чыкъарылмады. Заны- 
мызджа ниетимиз толусынен омюрге кечкен олса яхшы 
бир коллектив детектив эсер пейда оладжакъ эди. 

«Ха-ха-ха»ны еди йыл девамында мен бир озюм 
(рессамны эсапкъа алмасакъ) азырлап чыкъардым. 
Шу себептен эр бир сангъа мытлакъа чешит жанр- 
ларда эсерлер бермекни тюшюне эдим. Саифе-саифе 

шакъалар, лятифелер бермекнен бир сырада, еди 
йыл девамында шахсен озюм ресмий Аблязиз Ве- 
лиев имзасындан гъайры А. Мустафаев, А. Мустафае- 
ва, А. Азиз, В. Азиз, А. Дженакъайлы, Азиз Вели, 
А.В., А. Къозлы, Муаррир, А. Ёлджы, А. Усеи- 
нов, В. Усеинов, В. Усеин, Асан Усеинов, В. Алим, 
У. Герай, Аджы Асанов, В. Рустемов, В. Сеитму- 
стафаев, Тул Медне, Ш. Биберли тахаллюсларынен 
«Ха-ха-ха» саифелеринде «Мен мал десем о нал дей», 
«Акъай дегени недир?», «Ёкъ!», «Аджеле ярдым», 
«О бир дюньяда», «Бу — диплом...» ‚ «Ишимнинъ 
къатыгъы чыкъты», «Къуман», «Къырмызы ве беяз 
ренк», «Поездда», «Ярдым этюв принципи», «Тиль», 
«Къалпакъ», «Фидеджилер», «Эки къомшу», «Теле- 
фон лакъырдысы», «Социализм яхшы эди», «Тюш», 
«Веремов», «Сакъалимус», «Этне», «Инга, инга...», 
«Фитиль», «Мантар-еро», «Акъайлар апай олгъан- 
да», «Агъыр гъайып», «Мода, балам, мода!» киби 
етмишке якъын аджвий ве мизах икяелерим басылды. 

А. Къая (А. Иванченко), С. Асанов, А. Садыкъов, 
Р. Абляев, Ш. Ильясов, Э. Душаев, Феттаев, В. Ле- 
нар, Ф Булатова киби аджайип карикатураджылары- 
мыз озь эсерлеринен даима меджмуаны яраштырып 
турдылар. 

Теэссюф ки, меджмуаны аякъта тутуп оламадыкъ. 
Еди йылдан сонъ оны токътатмагъа меджбур олдыкъ. 
Эвельки йылларда чыкъкъан не «Сенек», не «Тырна- 
вуч» ве не де дигер сатирик неширлеримиз озьлери- 
нинъ севиеси джеэтинден «Ха-ха-ха» дереджесинде 
дегиль эдилер. 

Биз «Ха-ха-хахнынъ 110 йыллыгъына багъыш- 
лангъан бу макъалемизни «Эки асыр башында» деп 
адландырдыкъ. Не ичюн? И. Гаспринскийнинъ «Ха- 
ха-ха»сы кечкен асырнынъ башында чыкъкъан олса, 
онынъ девамджысы ХХІ асырнынъ башында чыкъты 
ве деликъанлы яшына етмеден шох, къоркъубиль- 
мез, акъикъатны эр кеснинъ козюне къаршы айткъан, 
айнеджилик не экенини бильмеген сабийлик чагъын- 
да летаргик юкъугъа кетти. Шимди илим, техника, 
тиббият, акъыл-ферасет пек илериледи, дейлер. Не 
бермеген Алла, бельки оны бойле юкъудан уянткъан 
Алланынъ бир къулу тапылыр? 

АФОРИЗМЛЕРИ 


„бон 


Ашагъылыкъ алчакълыкътыр. 
Ачтан оленинъ мезары ёкъ. 


Бир девлет я миллет харап оладжакъ исе башта бир 
илимсиз ве марифетсиз къалыр. 


Видждан гёзден назиктир, инсаф акъылдан кес- 
киндир. 


Гелир бир гунь, гунь догъар. 

Гозь горур, джан истер. 

Диленмек арамдыр. 

Динимиз бир мукъаддес къанундыр ки, «Джум- 


ленъиз чалышынъыз, джумленъиз окъунъыз, тедбир 
ве санат иле яшанъыз» деген къаиделерге эмир этер. 

Джумле яманлыгъынъ башы ве себеби надан- 
лыкътыр. 


Ёкълугъыны гизлеен вар олмаз, дердини сёйлемеен 
шифа буламаз. 


Зенаат ве унер хазине анахтарыдыр. 
Зорлукъ ве зулум иле хызметчи тутулмаз. 


Илим акъылны ачтыгъы киби, эдибане музыка го- 
нъюльни ве иссиятны ачар. 


Ким сувсап сув булур да ичмез, ким гуль горур да, 
гуле бакъмакъ истемез. 


Къадынлара эсир тюшмек диванелер элине тюш- 
мектен эйидир. 


Къара булут гунеши биле орьтер. Лякин гунеш гене 
вардыр. Булут гечер, гунеш къалыр. Ышыгъы мейдана 
чыкъар. Гок юзю бойледир. 


Къыркъ дереден сув, къыркъ тепеден таш кетирмек. 


Малынъ чокълугъы ве кесрети, санаат ве унернинъ 
илерилемеси инсанлары сеадетли этамаз. 

Медениетнинъ ольчюси ве мизаны инсанларнынъ 
алыдыр. 


Муаббет атешине янмаянлар, кедер ве агъусыны 
чекмеенлер язы ве къияс иле бу ала ашна оламазлар. 


Муаббет нуру (севги ышыгъы) акъикъатен сёндюги 
кунь, къадын айрылыкъ истер. 


Музыка назик иссиятларнынъ ве рухнунъ терджи- 
маныдыр. 


Саадет-и инсаниенинъ чешмеси бирдир ве бу да 
хакъкъа ниеттир. 


Санайы ве илимнинъ эписи мукъаддестир. 


Сачлары киби акъыллары дахи къыскъа олан эрлер- 
ден аким ве эмир олурмы? 


Сачларынынъ узунлыгъы кемал ве къувветлеринден 
делялеттир (къадынлар акъкъында). 


Сува къапылан дала япышыр. 


Тарих бир фендир ки, гечмишлери сёйлер, геле- 
джеги бильдирир. 


Тильде, дильде, иште бирлик. 


65 


Аблязиз Велиев 


Тюрклери йыкъан, башашагъы кетирен душманлары 
дегильдир, лисанларына итибарсызлыкъларыдыр. 


Худанынъ икмети эсапсыз! 
Къадынлар да шулардан биридир. 


Усни джемалынъыз яз гунеши киби къыздыра. 

Эр ве къадын бир-бири ичюн ниметтир. 

Эр кеснинъ бир дерди, дегирменджининъ сув дерди. 
Эр мушкеле бир чаре, эр дерде бир дева булуна. 


Элял муаббет ёлуна телеф оланлар шеит олурлар- 
мыш. 


Яраданнынъ къуветини, яратыланнынъ меаретини 
сейир этинъиз. 


Яман алим яманларнынъ яманыдыр. 

ШАМИЛЬ АЛЯДИННИНЪ 


ИДЖАДЫНДА 
ИСМАИЛ ГАСПРИНСКИЙ 


99-м «бы 


СД... Алядин ХХ асырнынъ отузынджы 


сенелеринден ХХІ асырнынъ башына къадар къы- 
рымтатар несирджилигини инкишаф эттирювге гъает 
салмакълы иссе къошкъан эдиптир. 

О, озь иджадыны назмиеттен башлагъан олса да, 
сонъундан эсасен несирджиликнен огърашты. 

1939 сенеси «Сенсинъми, огълум», сонъра «Мерди- 
вен», «Шаланда» повестьлери, 1957 сенеси «Теселли», 
«Чауш огълу» повестьлери, 1961 сенеси «Эгер севсенъ», 
1969 сенеси «Рузгярдан саллангъан фенерлер», омю- 
рининъ сонъунда «Тогъай бей» романларыны, бунынъ 
киби де «Иблиснинъ зияфетине давет» весикъалы 
повестини, «Къырылгъан ханджер», «Ер делиджи- 
лер» повестьлерини, «Геджелев», «Эльмаз», «Къанлы 
дженк ёллары», «Аят токътамай... девам эте» ве даа 

бир чокъ дигер икяелерини, чокътан-чокъ публици- 
стик макъалелерини дердж эттирди. 

Шамиль Алядиннинъ иджадында Исмаил Гасприн- 
ский айрыджа ер тута, демек мумкюн. Языджымыз 
иджадынынъ чешит девирлеринде къайта-къайта 
Исмаил Гаспринский мевзусына мураджаат эте. Затен 
о, озь иджадыныбу улу симагъа багъышлангъан «Танъ 
бульбули» шииринден башлагъан эди. 


Танъ бульбули 
(И. Гаспринскийнинь көабири башында) 


Отьме, байгъуш, отьме гедже бу ерде, 
Гозьлеримден яшлар дюшен дереде, 
Улу инсан ята топракъ тюбюнде, 

Ани беним азиз атам нердедир? 


Сизге кельдим, фуртуналы ёл гечип, 
Къарт ясафат дересинде гъам сечип, 
Къальбинъизнинъ гъаесичюн ант ичип, 
Аны нерде, мешъалимиз нердедир? 


Элякете маъкюм, бедбахт миллете 
Аят бахшыш эйлединъиз... иззете 
Шаянсынъыз. Саф рухунъыз дженнетте 
Мекян булсун. Артыкъ бен не идейим? 

Бунар басты, шевкъсыз къалды гозьлерим, 
Элем чекер, енъи ышыкъ излерим, 
Ятсам-къакъсам, сёйлееджек сёзлерим 

— Ани халкънынъ садыкъ огълу нердедир? 


Мен койлюйим. Гельдим бир юк чичекле, 
Дагъда-къырда уздим яныкъ юрекле. 
Рухунъыза дерин седжде этмекле, 

Дейим: Бизим башкъанымыз нердедир? 


Сен сус, байгъуш, гонълюм азап чекмесин, 
Фигъанынъдан эшкъым сёнип кетмесин. 
Дердинъ эльге зиллет олып етмесин, 

Ани ата таълиматы нердедир? 


Отьме, байгъуш, гедже терек далында, 

Бу шерефли зынджырлынынъ алдында, 
Койге дёнем эзиетли алында, 

Сайра, бульбуль! Сайра... джиан динълесин! 


Бу шиирни язгъанда Шамиль Алядин даа 15 яшлы 
бир бала эди. Эсер 1927 сенеси апрель 15-те «Яш къу- 
вет» газетасында басылгъан эди. 

Бу вакъианы Шамиль Алядин мына насыл хатыр- 
лай: «Мени мектепте оджалар одасына чагъырдылар. 
Мени къырымтатар тили ве эдебияты оджамыз Яя 
Байбуртлы къаршылап алды, элимни сыкъып, къу- 

джакълады ве оджаларгъа меним «Яш къувет» газета- 
сында басылгъан шииримни косьтерди. Бираз токъта- 
лып, «Шамильден яхшы сёз устасы чыкъар. Мектепни 
битирген сонъ оны Баку университетине ёлламалы. Бу 
иште бизге о университетте чалышкъан профессоры- 
мыз Бекир Чобан-заде ярдым этер», — деди. 

1979 сенеси Шамиль Алядин белли шаиримиз Усеин 
Шамиль Тохтаргъазыгъа багъышлангъан «Иблиснинъ 
зияфетине давет» адлы весикъалы повестини бас- 
тырды. 

Муэллиф бу китапта Тохтаргъазынен бир сырада 
Исмаил Гаспринскийнинъ де образыны яратты. 

1928 сенесинден сонъ эдебиятта Исмаил Гасприн- 
скийнинъ адыны анъмакъ ясакъ этильген эди. Элли 
йылдан сонъ ильк кере Шамиль Алядин оны акъкъа 
чыкъарды. Ташкент цензурасындан кечмеген эсерини 
барып Москва цензурасындан кечирип кельди. Арадан 
секиз йыл кечкен сонъ Л. Климович «Звезда Вос- 
тока» меджмуасынынъ 1987 сенеси 8-нджи санында 
(173 — 179 сс.) ильк тюрк тилли газета «Терджиман» 
ве онынъ нашири И. Гаспринский акъкъында «Маа- 
риф хызметинде» («На службе просвещения») деген 
макъалесини бастырды. Шундан сонъ Гаспринский 
акъкъында кене язылып башланды. 

1991 сенеси Акъмесджитте И. Гаспринскийнинъ 140 
йыллыкъ юбилейи кениш нишанланды. Лякин онынъ 
тешкилятчылары о вакъытта деерли эписи Озьбе- 

кистанда яшагъан къырымтатар языджыларындан ич 
кимсени, шу джумледен Шамиль Алядинни де юбилей 
мерасимине давет этмедилер. Бу, Шамиль агъаны гъает 
кедерлендирди. Бу мунасебетнен о, 1991 сенеси, март 
19-да манъа озь къолунен язгъан эки саифели ынджы- 
нув мектюбини ёллады. Онда шойле язылгъан эди: 

«Не, бизлер ляйыкь олмадыкъмы? 

Озьбек газеталарындаки хаберлерден бильгени- 
ме коре, улу Исмаиль Гаспринскийнинь догогьанына 
140 йыл толувы мунасебетиле, бу сене март 19-дан 
23-ке къадар Къырымда тантаналы юбилей куноле- 
ри отькерильмекте. Дюнья микъясынджа шанлы-шу- 
ретли Гаспринскийнинь исми къырымтатарларнымь, 
айны заманда, Русие, Орта Асия, Къазахыстан, Кав- 
каз мусульман халкьларынынь кьальплеринде эбедиен 
бахт-саадет мешьали олуп, ышыкъ сачып тураджако. 

Мен, миллий ифтихарымызнымь 140 йыллыкъ бай- 
рамынымь иштиракчилерини самимиетле тебрик- 
лейим ве ишлеринде мувафакъиет,озьлерине сагвлыке- 
селяметлик истейим! 

Бу севинчли сёзлерни накъль эткенде, ичимде исти- 
раб ве кедерге бенъзер ислер де дуймакьтам. Устаз- 
нынь 140 йыллыгьы отькерилир экен, бизим ал-азыр- 
да бирден-бир медениет вариетимиз «Яньы дюнья» 
газетасы, «Йылдыз» меджмуасы идарелери, нешрият 
ве радио шубелеримиз хадимлерининь Гаспринский 
ильмий, ичтимаий ве эдебий фаалиетини тешвикъат 

саасындаки муим хызметлери Къырымдаки миллий 
арекет комитесининь назарындан ничюндир тюшип 
къалгөанлар. Юбилейге ич бириси даъветке ляйыкъ 
корюльмеди. Бу, занымджа, догеру дегиль! 

Дигер меселе. Бизим этрафлы билимли, эски зия- 
лыларымыз Яхья Байбуртлы, Асан-Сабри Айвазов, 
Осман-Нури Аквчокьракьлы, Исмаиль Леман ве ди- 
герлер Гаспринскийни итибардан тюшюрмей, онынь 
гоаелерини 1927 сенесине къадар яшатып кельдилер. 
1928 сенесинден соньра Гаспринский ясакь этильди. 
Эсерлери джыйылып алынды, якөвылды, ёкъ этильди. 
Онынь даиресиндеки буюк муаллимлеримиз коапа- 
тылды, коуршунгьа тизильдилер. Меним 15 яшында 
ильки язгъан эсерим Гаспринский акъкъындаки «Танъ 
бульбули» шиирим олды. («Яш къувет», 1927 с., 
апрель 15). Ярым асыр кечкен сон «Иблиснинь зия- 
фетине даъвет» повестини яздым. Повесть севимли 
шаиримиз, инкъилябий демократ Усеин Тохтаргьазы- 
нынб яратыджылыкь аятыны устазы Гаспринскийнине 
ильмий-эдебий фаалиети иле сыкъы багьлы суретте 
косьтермеге тырыштым. Повестьнинь эльязмасы- 
ны «Ленин байрагьы»нымь сабыкь муаррири Абсе- 
лям Ислямовгьа бир макәсадсыз, окоумагьа бердим. 
Ислямов повестьни бегенди, эки болюгини «Ленин 
байрагьы»нда дердж этти. Соньра Черкез-Али ве 
Урие Эдемова «Иблиснинь зияфетине даъвет» повес- 
тини китап шекилинде чыкъардылар. Повестни язув 


72 


Соенлььареыиа Се, 


ве нешир этюв меним ичюн гвает мешакъатлы олды. 
Чюнки Гаспринский көатмерли миллетчи, франсыз 
джасусы эсап этилип, тюркий халкөларны къаран- 
лыкотаи айдынлыкьква чыкьарув огьрунда фааль 
курештиги ичюн «Терджиман» ве китаплары ясакъ 
этильген, озю бутюнлей дюньянынь тышында къал- 
дырылгьан эди. Мен «Иблиснинь зияфетине дазвет» 
эсеримни, Москвацензурасынынь муквавеметини сын- 
дырып, «Советский писатель» нешриятында рус ти- 
линде бастырып чыкњардым. Китапны оквугьаи че- 
шит миллет мухлислеринден чокьетан-чокъ яхшы фи- 
кирли мектюплер алдым. Бойлеликле, 1927 сенесин- 
ден берли табу моори астында булунгьан Исмаиль 
Гаспринскийни реабилитирледим. Секиз йылдан соне 
профессор Л. Климовичнинь макъалеси чыкъты. 
Теэссюф ки, 140 йыллыкьнынь тантанасыны теш- 
киль этиджилер мени де, къырымтатар эдебиятына 
64 йыл хызмет эткен, дёрт айдан 80 яшына киреджек 
языджыны да Ватанымызгьа — устазнынь юбилейи- 
не чагьырувны ляйыкь корьмедилер. 
Шамиль Алядин, 
1991 с., март 19». 


Бу ерде шуны да айтмакъ истейим ки, бизде чешит 
ерлерде Исмаил Гаспринскийнинъ ады ве сойады чешит 
тюрлю — де Гаспралы, де Гаспиралы, де Гаспринский 
деп языла. Бу хусуста Шамиль агъа юкъарыда кети- 

рильген мектюбинен манъа айрыджа кягъыткъа язып 
ёллагъан мектюбинде шойле дей: 

Исмаиль сёзюнинъ сонъунда мытлакъа «ь» олмакъ 
керек. «Гаспралы» деп язманъыз. «Гаспринский» ол- 
макъ керек. 


жж ж 


Шамиль Алядиннинъ басылмай къалгъан эсерлери 
арасында Исмаил Гаспринскийнен багълы меракълы 
бир макъале бар. О, язы машинкасында 10 саифени 
тешкиль эткен ве 7 къысымдан ибарет олгъан, рус ти- 
линде язылгъан «Родовая история Зухры ханум Акчу- 
риной-Гаспринской» макъалесидир. 

Макъаленинъ биринджи къысымыны кириш сёзю 
демек мумкюн. Экинджи къысымда Къырым дженкин- 
ден сонъ Акъчуринлер сулялесинде буюк денъишме- 
лер олгъаны, Гаспринскийнинъ оладжакъ омюр ар- 
къадашы Зухра ханымнынъ Къырымгъа келювининъ 
себеплери эм де онынъ Исмаил бей Гаспринскийнен 
насыл танышкъанлары акъкъында лаф кете. 

Макъаленинъ 3-нджи къысымында Гаспринский- 
нинъ Бухара эмирининъ эм де Иран шахынынъ 
орденлеринен мукяфатланувы, шу мунасебет иле бе- 
рильген зияфет, анда Зухра ханым адына да насыл 
макътавлы сёзлер айтылгъаны хусусында тафсилят- 
лы языла. 

Дёртюнджи къысымда И. Гаспринский Русиенинъ 
янъы падишасынынъ коронациясынынъ тантаналарын- 

да иштирак этмеге чагъырылгъаны, Гаспринскийнинъ 
анда булунувы, икяе олуна. 

Бешинджи къысымда Симбирскте олып кечкен фаб- 
рикантларнынъ топлашувы, анда Юсуф Акъчурин эм 
де Гаспринскийнинъ де кельгенлери, Гаспринский- 
нинъ мусульман акъсакъалларынынъ кенъешине давет 
олунгъаны, бу ерде мусульман партиясыны тешкиль 
этюв меселеси бакъылып, онъа ёлбашчылыкъ япувны 
И. Гаспринскийге ишангъанлары беян этиле. Съезд 
Гаспринскийни партиянынъ ёлбашчысы этип сайлай. 
Акъчурин исе, онынъ киеви, янъы партиянынъ етекчи- 
си олгъанынен гъурурлангъаны акъкъында икяе олуна. 

Алтынджы къысымда Петербургда «Нур» газетасы 
чыкъкъаны, «Иттифакъ-уль-муслимин» азаларынынъ 
Къурултайы насыл кечкени, онда Гаспринский ве Акъ- 
чуриннинъ иштирак эткени, Гаспринский партиянынъ 
тешкилятчысы олгъаныны, бу партиянынъ векиллери 
экинджи девлет Думасынынъ мусульман фракциясына 
киргенлери хусусында малюматлар бериле. 

Единджи къысымда младотурклернинъ девлетни 
идаре этювге киришкенлери, бу мерасимде Гасприн- 
ский эм де Юсуф Акъчурин де иштирак эткенлери 
языла. Айны вакъытта Исмаил бейнинъ Индистангъа 
япкъан зиярети, Тюркиенинъ Русиеге къаршы дженк 
ачкъаны ве дигер вакъиалар акъкъында икяе олуна. 

Къыскъадан айткъанда макъаледе Гаспринский ве 
Акъчуринлернинъ бири-биринен багълы алда бир чокъ 

муим вакъиаларда бераберликте иштирак эткенлери 
ве озь арекетлерини насыл координирлегенлери акъ- 
къында икяе олуна. 

Хуляса чыкъарып шуны айтмакъ мумкюн ки, 
языджы Шамиль Алядиннинъ иджадында бутюн ва- 
къыт Гаспринский мевзусы муим ер тутып кельди. Бу 
илериде айрыджа тедкъикъатнынъ мевзусыдыр. 

12.05.2011 ©. 

ИСМАИЛ БЕЙ ГАСПРИНСКИЙ. 
«ТЕРДЖИМАН» ГАЗЕТАСЫ 
ВЕ ОНЫНЪ 20 СЕНЕЛИК 
ДУА МЕДЖЛИСИ 


(Шу тедбирнинь иштиракчиси, 
къазантатар эдебиятынын классиги 
Фатих Каримийнинь «Къырымгъа сеяат» 
эсеринден парча) 


Ом чобы 00600 


Сд миллетте олдугъы киби, даа чокътан де- 


гиль, бизим де ойле вакъытларымыз олгъан эди ки, 
матбуат, эдебият ве хусусан газеталар акъкъында 
миллетимизнинъ фикири гъает янълыш эди. Газета, 
эдебият ве умумен матбуаты джадиденинъ'! неден баас 
эттигини, насыл файдасы олгъаныны ве насыл хызмет 
косьтергенини эм де оларнен мешгъуль олгъанлар- 
нынъ кимлер олдугъыны, неге чалыштыкъларыны 


' Матбуаты джадиде — янъы матбуат. 

анълагъанларымыз гъает аз эди. Ялынъыз рус мек- 
теплеринде тасиль алып, бильги даиремиз кенишче 
олгъанлар бу хусуста догъру бир фикир саиби ола 
бильген эдик. Бизим миллетимизге реберлик эткен 
улемаи руханиямыз ве олар берген хата фикирлерни 
девам эттирип, медреселеримизде тасиль алгъан ше- 
гиртлеримиз ве авам халкъымыз матбуаты джадидеге 
къаршы олып, эдебияткъа ве газеталаргъа — мытлакъа 
лузумсыз! ве омюрни зая кеттириджи сафсата ве ялан 
шейлер назары иле бакъар, кендилери буларнен асла 
мешгъуль олмай ве мешгъуль олмакътан башкъалар- 
ны да къатиен четлештире ве атта базы мудеррислер 
газета окъугъан базы бир сийрек-сепелек шегиртле- 
рини: «Башкъаларны да баштан чыкъарыр», — дее, 
медреселеринден къувмакъ дереджесинедже барып 
етер эдилер. Эр вакъыт ве эр хусуста, мытлакъа 
эскиликке мейиль берелер. 

Нетиджеде эр дакъикъада янълышсалар да, эски- 
лик козюнен бакъып, шериаткъа ве акъылгъа мунасе- 
бети олсун-олмасын, янъы ишлерге, янъы фикирлерге 
ве эр чешит янъылыкъларгъа нефретнен бакъалар. 
Хуляса: Не олса олсун, эскиликни — диндарлыкъ ве 
янъылыкъны — динсизлик сая эдилер. 

Мудеррислер бутюн омюрлерини окъутмакъ иле, ве 
шегиртлер — йигирмишер, отузар сенелик омюрле- 
рини медреселерде окъумакъ иле кечире эдилер. Ля- 


' Лузумсыз — алякъасыз. 


78 


(Сімвоцрома АЕА 


кин, тертип ве низам иле эм де бир фикирге эсасла- 
нып окъутылмагъаны ичюн, оджалар да, талебелер де 
окъутылгъан шейлернинъ не олгъанындан ве неге ке- 
рек олгъанындан хаберсиз эдилер. Дегирменташ дён- 
дюрген огюз киби, айны бир ёлда кезелер, йигирмишер 
сене вакъыт кечирип, тек бир къач меселелерден баас 
этебиледжек киби, бир къач меселелер иле мешгъуль 
олгъанлары алда, тек шулар боюнджа аз бир шейлер 
бильгенлеринден сынав вакъытында ихтилафсыз! ве 
шубесиз бир джевап берамай эдилер. Бундан беш юз, 
бинъ йыллар эвельки вазиетке коре бельгиленген мах- 
дуд? бир даире черчивесинде доланып, керек олма- 
гъан лакъырдылар ве манасыз мунакъаша ве итираз- 
лар иле къыйметли вакъытлар зая кетмекте. Бунынъ- 
нен итибарлары тюшип, эсасы ве маиети билинмегени 
ичюн дин кунь-куньден сёнмекте, къанун табиаткъа ве 
иджап замангъа? мувафыкъ арекет этильмегени ичюн 
миллетнинъ аяты ве яшайышы кунь-куньден агъыр- 
лашмакъта ве атта бойледже даа девам этерек, тамыр- 
ларында уюшкъан къанны медениет джедиденинъ зия 
ве арарети иле тазертилип арекетке кетирильмейджек 
олса, бичаре миллетнинъ зевал ве инкъыразгъа мах- 
кюм оладжагъы анълашылмакъта эди. 

Ишлер шу дередже агъыр ве теэссюфли олгъаны 
алда, бойле, кене шу вакъытта бир адам мейдангъа 


' Ихтилафсыз — къаршылыкъсыз. 
2 Махдуд — белли бир. 
3 Иджап заман — заман талабына. 

чыкъып да, миллетке: «Сиз — къаранлыкътасынъыз: 
сизге — зия керек. Сиз хастасынъыз: сизге дева ля- 
зим», — дейджек олса, миллет о адамгъа душман на- 
зарыиле бакъмагъа ве: «Бизни акъсымлайлар», — дее, 
онъа къаршы уджюм этип, парча-кесек этмеге къадыр 
ве азыр эди. 

Иште, шойле бир вакъытта къорчалайыджы Исмаил 
бей Гаспринский Багъчасарайда «Терджиман» адлыму- 
сульманджа ве русча бир газета теэсис этип, 1883 сенеси 
апрель 10-да ильк саныны чыкъарды. Ве газетанынъ 
ишбу биринджи санынынъ башында онынъ ёнелишини 
бельгилейиджи шу сёзлерни язгъан эди: «Газетамыз- 
нынъ неширине башладыгъымыздан окъуйыджылары- 
мызгъа ифадемиз! шу ки, маишети медениеден? фай- 
далы ахбар? ве афкяр* беяны лавазаматы миллиеден? 
джемиети русые хабердар эйлемек «Терджиман»нынъ 
башлыджа хызмети оладжакътыр. Меслегимиз буюк 
ве кучьтир. Бойле алда «бисмилля» иле ишке туту- 
нып, акъикъат ве маарифет ичюн къалемге япыштыкъ. 
«Терджиман»нынъ дереджеи файдасы” ве матлабына* 


' Ифаде — анълатмакъ. 

2 Маишети медение — медений омюр. 

$ Ахбар — хаберлер. 

* Афкяр — фикирлер. 

> Лавазаматымиллиеден — миллетке керекли шейлерден. 
6 Джемиети русы — рус джемиетини. 

7 Дереджеи файдасы — файда кетирюв дереджеси. 

8 Матлаб — ынтылув. 

мувафыкъ ёлда олып-олмадыгъы хусуста муакеме! — 
илериде олур. Ве бу муакеменинъ къадысы? биз ол- 
майджагъымыз ашкярдыр». 

Юкъарыда беян этильгени киби, миллет ичюн газе- 
та теэсис этмектен макъсад — мал топламакъ, шурет 
къазанмакъ ве саире киби шахсий менфаат ве нефис 
гъарезликлери дегиль де, бельки миллетке нисбетен 
севги, Ватангъа, девлетке ве умумиетиле, инсанлыкъ- 
къа хызмет этмек эм де джеалет веремине мубтеля ол- 
гъан бичарелерге шифа беребильмек ичюн февкъульаде 
буюк бир гъайрет къойгъаныны эр бир адам тасдикъ 
этсе керек. Чюнки о вакъытларда миллет къаршысын- 
да, матбуат джадиде эрбабынынъ — мевта ювгъан бир 
молла ве джамини сипириджи бир мазин къадар да 
урьмет, итибарыёкъ эди. Эм де газета ве тюркий тильде 
язылгъан рисалелер ичюн акъча масраф этип, «гуня»- 
гъа кирмектен февкъульаде къоркъа эдилер. 

Ойле экен, «Терджиман» газетасыны, саиби не ичюн 
теэсис этти? Ич шубесиз, зульмет джеалетте? къала- 
ракъ, кунь-куньден фелякетке юзь туткъан миллетни 
маарифет нуру иле ихья этмек“ ичюн! Бунда ич де 
шек-шубе ёкътыр. Къальби гъайрет, дерт ве метанет? 
иле толу олгъан Исмаил бей Гаспринский джеми муш- 


' Муакеме — мунакъаша, фикир пайлашув. 

2 Къады — судья. 

3 Зульмет джеалетте — джаиллик къаранлыгъында. 
1 Ихья этмек — тирильтмек. 

> Метанет — гъайрет. 

кюлиетке! кокюс керерек ишке киришти. Ватангъа, 
девлетке ве миллетке севги ве садакъатнен, къарама- 
нане суретте хызметте йигирми сене девам этти. Бойле 
алидженап бир гъайрет саиби эр кеснинъ тебрик ве 
тешеккюрине толусынен ве сёзсиз ляйыкътыр. 

Хастанынъ алыны билип тедавийлеген табиб киби, 
миллетнинъ дереджеи идрак? ве итияджына коре хи- 
таб? этерек, тамам сабыр ве себат иле миллетни тед- 
риджен“ сагъламлыкъ саилине, яни маариф ве медени- 
етке етеклемеси — «Терджиман»нынъ энъ буюк хыз- 
мети ве макътавгъа ляйыкъ меаретидир. 

«Терджиман» шимдиге къадар, афтада ялынъыз бир 
дефа чыкъа эди. Колеми буюк олмадыгъы киби, мун- 
дериджеси де чокъ дегиль. Лякин, хызмети пек буюк 
олды. Миллет кендининъ джаиль, маарифке мухтадж 
олгъаныны корип, маариф ве медениеттен башкъа аят 
мумкюн олмагъаныны анълап башлады. Фикир уянды. 
Миллет — кендининъ хаста экенини, девагъа мухтадж 
олгъаныны, къаранлыкъта экен — ярыкълыкъкъа 
мухтадж экенини анълап башлады. «Терджиман»нынъ 
буюк хызмети де — будыр. 

«Терджиман»ны теэсис этип, нешир этип башлагъан 
вакъытларда чекильген маддий ве маневий мушкюл- 
лик, табиий, пек чокъ эди. Мухтерем муаррир эфенди 


буларны бельки кендининъ терджимеиалында язар. 


' Джеми мушкюлиет — бутюн мушкюлликлерге, агъыр- 
лыкъларгъа. 

? Дереджеи идрак — идрак этюв дереджеси. 

3 Хитаб — мураджаат. 

* Тедриджен — яваш-яваш, исрарлыкънен. 

ДУА МЕДЖЛИСИ 


1903 сенеси, майыс 4, базар куню, саба саат он- 
ларда, аркъадашым Хамитджан эфенди иле бирликте 
Исмаил бей Гаспринскийнинъ одасына дуа меджлиси- 
не бардыкъ. Даиресине кирильгени киби, къапунынъ 
сагъ тарафында — матбаа ве идареханеси, къапунынъ 
къаршысында кенди хадимлерининъ махсус одасы, 
оданынъ аркъа тарафында, мейва тереклери отуртыл- 
гъан буюк ве дюльбер багъчасы бар. Биз баргъанда, 
хадимлери къаршылаяракъ, бизни догъру багъчагъа 
озгъардылар. Багъчанынъ кениш ве мейданлыкъ бир 
еринде эки чадыр къуруларакъ, бирининъ астына, 
Къырым усулы иле аякъларны къавуштырып отурмакъ 
ичюн килимлер тёшельген ве аля тюркийдже миндер- 
лернен донатылгъан. Экинджисининъ астында рус 
мусафирлери ве мырзаларгъа отурмакъ ичюн скемле 
ве отургъычлар къоюларакъ, аля франка азырлан- 
гъан олып, биз баргъанда биринджи чадырда улема 
ве джуббели — сарыкълылар, экинджи чадырда кар- 
тузлы, шапкели адамлар, мемурлар, рус ве мусульман 
зиялылары отура эдилер. Исмаил бей де, гъает ачыкъ 
юзь ве мемнюниет иле, мусафирлерни къаршыла- 
макъта эди. Башта бир кендиси иле селямлашаракъ, 
меджлисни тебрикледик. Сонъра, башкъа мусафир- 
лерге умумий бир селям берип, озюмизни такъдим 

эттик. Истедигимиз чадырда отурмакъ ичюн Исмаил 
бей тарафындан бизге мусааде этильген сонъ, Багъ- 
часарайнынъ улемасы ве ерли халкъы иле якъындан 
таныш олмакъ ичюн, улемагъа махсус аля тюркийдже 
донатылгъан чадыргъа кирип отурдыкъ. Къавелер ве 
татлылар икрам олунды. 

Эки чадырнынъ арасында маса узерине Русиенинъ 
чешит тарафларындан — мусульманлардан ве руслар- 
дан кельген тебрикнамелер, эдиелер, «Терджиман»- 
нынъ 20-нджи йылдёнюмине багъышлап нешир этиль- 
ген рисалелер къоюлгъан олып, истегенлер оларны 
сейир этмекте, телеграмма ве мектюплерни окъу- 
макъта ве бир тарафтан да эп мусафирлер кельмекте 
эдилер. Кельген тебрик телеграммаларынынъ сайы- 
сы — эки юзге, мектюплернинъ сайысы — учь юзге 
якъын олгъаныны сонъ анъладыкъ. Олсун телеграм- 
маларда, олсун мектюплерде бир чокъ мусульман- 
ларнынъ адлары олып, олар маариф хадимлерини ве 
маарифке хызметлери синъген инсанларны гъает шад 
этти. Чюнки мусульман къадынларынынъ ялынъыз 
киев иле къыз тоюна дегиль, бельки илим ве маарифет 
байрамына да иштирак эткенлери анълашылды. Мил- 
летнинъ истикъбали, аяты ве менгулиги — къадынла- 
рымызнынъ элиндедир. Олар маарифли, тербиели ве 
ахлякълы олсалар, миллетнинъ истикъбали ачыкъ, ёкъ 
исе, миллетнинъ алы харап ве истикъбали бербаттыр. 

Куньдюз саат он эки къарарларында, мусафирлер 
тамамиле джыйылгъан сонъ, Исмаил бей аякъкъа 
къалкъып, эр кеске хытап этерек, мухтасар ве ачыкъ 
суретте: Бугунь «Терджиман» газетасынынъ йигирми 
сенелик дуа меджлиси олгъаныны ве узурына тешриф 
этерек оны къувандыргъанлары ичюн, мусафирлерге 
озь миннетдарлыгъыны бильдирип, тешеккюр айтты ве 
улемагъа хатим Къуран иле дуа этмесини риджа этти. 
Намаздан сонъ улема меджлисинде Къуран хатим эти- 
лип, дуалар япылды. Сонъра емек берильди, нуткълар 
айтылды. Ишбу дуа куню вакъиасы «Терджиман»- 
нынъ озюнде (1903 сенеси, майыс 11 тарихлы 18-нджи 
санында) тафсилятлы язылгъанындан, насыл кечкени 
окъуйыджыларгъа беллидир. Лякин, «Терджиман»ны 
окъумагъанларгъа бир малюмат ве окъугъанларгъа 
бир даа хатырлатмакъ узьре, оны бу ерде айнысыны 
кетирмекни мунасип корьдим. «Терджиман»да шойле 
язылгъан эди: 


«ДУА КУНЮ» 


<Сагь ве селямет оларакь, элимизге верильмиш 
газета имтиязыны бир коазагоа огератмайып, мил- 
летимизнипне малюмат алмасына ве субъянымыз- 
ныне! окоувыны енгиллештирмеге, элимден кельгени 
көадар хызмет эте кельдигимнинь 20 сенеси шукра 


' Субьянымызнынъ — балаларымызнынъ. 

неликнен, бир чокь дост ве маариф севдаларынынь 
иштираки иле, майыснынь дёртюнде ихлясы дуалар- 
да булундыкь. Менджесине, пек мукъаддес олгъан 
шу куньде къулларына көошулмыш шу къадар эхли 
ирфаннынь кельмесиндеи янњыдан къџветлендим: 
лязим келирсе, яньыдан ишке киришмеге джесарет- 
лендим. Мегер миллетнинь муаббетинде хусусий 
бир улулыкь ве кучь бар киби къыяс эттим. Амма, 
шимди, ис эттим, корьдим, дженаб-ы хакэкьа бинә 
бир кере шукюр. 

Буюк Русиенинь эр тарафындан шу къадар му- 
аббет намелери!, шу къадар тебриклер, шу къадар 
халис дуалар кельди ки, шу гузель адамларны насыл 
тешеккюрнен гоньюллерини алмакьны бильмейим... 
Бу къадар мектюплер аз киби, Троицк, Оренбург, 
Юкьары Урал, Кэасым, Аджытархан ве Одесса му- 
сульманларындан векиль оларакъ дуамызгьа даруль- 
фунун талебеси Кендже Юсуфбеков, муаллим Бекир 
эфенди Эмекдаров, аджы Абдурахман эфенди Ахме- 
ров, эдип Мухаммедфатих Каримов, мудеррис Абду- 
рахман эфенди Гомеров, Хамитджан эфенди Гарабов 
(Арабов), кьазы Абдурешит эфенди Ибраимов дже- 
наплары тешриф буюрдылар. Шу къадар эдиелер, 
ядикярлыкьлар кельди ки, «Аджеба! Мунасиплиғгим- 
депми? Бахтымданмы?» — деген суаль иле виджда- 


ї Наме — мектюп. 


86 


Соенлььареыиа Се, 


ным раатсыз олуёр. Эр алда, зияде мутеэссир', зияде 
мутешеккир? ве миннетдар оларакъ, джумленьизге 
чин көальптен теменна этем. 

Исмаил. 


«Дуа куню» — ашагъыда язылгъаны киби кечирильди. 

Саат онда кешиш3 эфендиге яздыгъым риджана- 
меге бинаэн, рус кильсесинде матбуат фенининъ ид- 
жатчысы Ян Готенбергнинъ ве Русиеде матбааджы 
Фёдорнынъ истирахат рухларына дуа этильди. Бун- 
дан эки саат сонъра идареханемиз булунгъан багъ- 
чада хатм-ы келям (Къуран) ве усул диниямызджа 
дуалар этильди. Бу дуада — бир къач юз мусуль- 
ман, он джадид мектебининъ бирер сыныф талебеси, 
рус, урум, караим, еудий джемиетлерининъ мутебер 
адамлары ве багъчанынъ бир тарафында, махсус 
азырлангъан чадырда бир чокъ мусульманлар бу- 
лундылар. 

Дуаларгъа гузель бир мукъаддеме оларакъ, янъы 
джами имамы, аджы Эмир эфенди илим, маариф ве 
матбуатнынъ эмиети ве инкишафына, осюв чареле- 
рине аит гузель нутукъ сёйледи. Нутукъ ярым саат- 
тен зияде сюрип, кемалат лисанияларына“ ве эфкяр 


' Мутеэссир — бир де-бир шейнинъ теэссураты астында 
булунмакъ. 

2 Мутешеккир — тешеккюр айтмакъ. 

3 Кешиш — христиан руханийси, папаз. 

1 Кемалат лисанияларына — лакъырдыэтюв кямиллигине. 

муневверлерине! эр кес шашты. Гъайр-ы ислямдан? 
олып, тюркий тильге ашна олгъанлар джемаат ара- 
сында бойле бир натыкънынъ олдугъы иле бизни теб- 
рикледилер. 

Сонъундан, бильги ве маариф тарафдары олгъан 
азрети император ве онынъ бутюн аилесининъ сагъ- 
селямет ве келеджеклери бахтлы олмасы эшкъына те- 
менна этерек, махсус дуа окъулды. Мында булунгъан 
юзлернен мусульманнынъ ве субъяннынъ: «Амин!» де- 
ген шерефлев сеслери къаяларны, дагъларнытитретти. 
Къаялар да: «Аминлерге «Амин» иле акс-седа къай- 
тарды. 

Экинджи дуа — къазанлы мерхум эдип ве нашир 
Абдулкъаюм эфенди Насыров иле къарабагълы мер- 
хум эдип ве муаллим Сафаргали бей Валибековнынъ 
рухларына эм де эдебият иле тасиль ёлуна буюк 
хайриелери иле мешур олгъан сибириялы мерхум 
аджы Нигматулла бей Сайдуковнен оренбурглы аджы 
Абдулгъани бей Усеиновнынъ рухларына дуа этильди. 

Учюнджи дуа илим ве маариф огърунда буюк яр- 
дымлары иле мешур олгъан оренбурглы аджы Ахмет 
бей Усеинов иле бакулы аджы Зейналгъабидин Тагиев 
дженапларынынъ омюр икъбаллерини? Аллах Тааля- 
дан тилемектен ибарет эди. 


' Эфкяр муневверлерине — айдын фикирлилигине. 
2 Тъайр-ы ислям — ислям дининде олмагъан. 
3 Икъбаль — эйи келеджек. 

Бутюн инсанлыкъ алемине манасы белли олгъан 
мукъаддес амин бинъ агъыздан, санки дерсинъ, бир 
агъыздан чыкъкъан киби, кок юзюне янъгъырамакъта 
ЭДИ. 

Дёртюнджи дуа мында булунгъанларнынъ джум- 
леси ве узакътан тешриф буюрмыш мусафирлернинъ, 
махсус къурулгъан чадырда булунгъан эфенди ве ха- 
нымларнынъ сагълыгъы ве икъбаллери ичюн къылын- 
ды. Дуада булунгъан джемааткъа, лютфен буюрдыкъ- 
ларыичюн тешеккюр бильдирип, Ташкенттен бахшыш 
кельмиш беяз йипек джуббени (чапанны) мен дуаны 
алып баргъан аджы Эмир эфендиге такъдим эттим. 
Дуаларнынъ сонъуна къадар кельген тебрик телеграм- 
маларынынъ микъдары — эки юз къадар, мектюплер- 
нинъ микъдары юз учьке барды. Русиеден, Къытай 
Туркистанындан, Хивадан, Ирандан, Мысырдан, Бул- 
гъарыстандан, Женевадан, Парижден, Нью-Йорктан 
ве дигер ерлерден тебриклер бар эди. Шеэрлер, дже- 
миетлер, джемиет-и хайриелер, мектеп ве медресе- 
лер адындан язылгъан наме-и махсусалар!, Къырым, 
Къазан, Закавказ халкълары ве Закавказ шейхульис- 
лямы киби мукерреметли? эфендилерден селямлар бар 
эди. Къазан джемиети хайрие ислямиеси апрель 26-да 
махсус топланып, наме-и махсус иле тебриклемеге 
къарар вермиш. Троицк шеэрининъ джемиет-и хай- 
риеси биз бенделерини даимий ве фахрий аза сайлап, 


' Наме-и махсуса — махсус мектюплер. 
2 Мукерреметли — урьметли. 

васикъа ёллагъанлар. Петербург мусульманлары да 
бойле наме-и махсус гондергенлер. Озь джемиетимиз 
олгъан Багъчасарай мусульманлары йигирми сенелик 
дуамызны тебриклеп, топлангъан 2000 рубле параны 
такъдим этювнен бизни гъает месрур эттилер!. Ишбу 
акъча — эскиргени ичюн къапатылмыш олгъан «Орта 
медресе»нинъ таждидине? такъдим этильмиштир. 
Аллах разы олсун. Саратов виляетинден мешур чуха? 
ве юнь эшья фабрикантлары аджы Эшмухаммед Ди- 
бирдиев ве онынъ бирадерлери окъутувда усулы сав- 
тия“ Багъчасарайдан чыкъкъаныны ве Багъчасарай му- 
аллимлеринден — узакълардан кельгенлерге тельчын 
этильдигини? хатырлап, муаллим эфендилерге бирер 
урбалыкъ чуха эдие этип, идаремизге гоньдергенлер. 
Кельген бир чокъ эдиелер арасында туджар муъте- 
берлерден® мешур маденджилер — Мухамметша- 
кир ве Мухамметзакир Рамиев дженаплардан кель- 
ген къыйметли ве ренкли ташлардан япылгъан демет 
джумленинъ дикъкъатыны озюне джельп этти. Ишбу 
таш ве маден демети — алтын, яшма, александрит, 
зумрют, аметист, хризолит, дагъ буллюри ве саире 


' Месрур этмек — бахтлы этмек, къувандырмакъ. 
2 Таждид — янъартылув, гъайрыдан тикленюв. 

3 Чуха — сукно. 

* Савтия — фонетика. 

> Телькъин этильдигини — анълатылгъаныны. 

6 Туджар муътеберлер — урьметли туджарлар. 

Урал ташларындан тертип этильген къыркъ фунтлукъ 
бир чечектир. 

Дуа ве нутукълар биткен сонъ, дуада иштирак эткен 
джумле урьметли мусафирлерге — аля тюркий софра- 
лар, рус ве дигер мусафирлерге — аля франка — эки 
софра донатылып, емек берильди. Бу эснада, дуагъа 
ве тебриклемеге кельген чалгъы такъымы — сексен 
адам бир пешраф чалдыкътан сонъра, «Я худа хыфыз 
эйле падишайы!»' деген рус мунаджаатыны? чалды- 
лар. Мында булунгъан джумле ихтирамнен аякъкъа 
къалкъып, мунаджаат биткен сонъ, текрар ве текрар: 
«Ур-ра!»лар иле дагъларны титреттилер. Айтылгъан 
бутюн нутукъларны, мектеплер адына субьяннынъ 
окъудыкълары тебриклерни шимди дердж этмеге ва- 
къыт да, имкян да ёкъ. Бу нутукъ ве тебриклерде, мек- 
тюплерде шу къадар чокъ дикъкъаткъа ляйыкъ фи- 
кирлер бар ки, джумлесини бир меджмуа шеклинде 
нешир эттирмек даа мунасип корюльди. Акъмесджит- 
тен кельген ресимджи Вознесенский бутюн джемаатны 
бир къач кере ресимге чыкъарып, истегенлер ичюн 
азырлап береджек олды. Акъшам ренкли фенерлер 
якъылып, меджлис отькерильген ерде кеч вакъыткъа 
къадар субетлер кечирильди. Генчлерден базыла- 
ры шиирлер окъудылар, базылары оюн тёшеп эглен- 


' «Я худа хыфыз эйле падишайы!» — «Боже, царя 
храни!» йыры. 


2 Мунаджаат — гимн манасында. 

дилер. Алынгъан мектюплернинъ ве тебриклернинъ 
мундериджеси пек ибретлидир. Миллет не дей, не 
истей — келеджек санымызда («Терджиман» газетасы 
козь огюне алына — терджиман) язармыз. Шимди- 
лик, джумлеге текрар ве текрар тешеккюрлеримизни 
бильдиремиз». 

Терджиме эткен А. Велиев 

ГАСПРАЛЫ БАТЪЧАСЫ 


Гаспралы багъчасына 
Эктим мен терек. 
Атамызнынъ рухуны 
Яшатмакъ керек. 


Кельген, кечкен отурыр 
Талдасында, ве 
Атамызны хатырлар 
Сайгъы, севгиле. 


Омюрини халкъ ичюн 
Этти о феда. 
«Терджиман»ы дюньягъа 
Яйдырды зия. 


Шаркъ ве гъарбны уянтты 
Терен юкъудан. 

Озюнинъ раатлыгъын 
Этерек къурбан. 


Гаспралы биз ичюн 


Гъурур, ифтихар. 
Эр бир енъишимизде 


Онынъ руху бар. 

Мен истейим гурьлесин 
Устаз багъчасы. 
Сабысыдай асрасын 
Оны багъчаджы. 


Тереклерде акс этсин 

Устаз череси. 

Чечек ачсын, кулюп турсун, 
Дуюлсын сеси. 


Багъчасарай дегенде 
Анъсын халкъымыз 
Гаспралы багъчасын. 
Биз дуаджымыз. 
А. Велиев 
19.03.2015 с, 

Эдебий-бедиий нешир 


Аблязиз Велиев 


СЫНЪЫРСЫЗ 
АЛЕМ 


И. Гаспринскийнинъ иджадынен багълы макъалелер 


Муаррир Н.И. Бекиров 
Рессам О.С. Ислямов 
Компьютер вёрсткасы А.В. Веселов, 
Э.Э. Мустафаева 


Басмагъа 03.03.2016 с. рухсет этильди. Бичими 60х841/ „. 
«Реѓегошо» гарнитурасы. Шартлы б. т. 5,58. Нешрият-эсап т. 3,75. 
Колеми 6,0 6. т. Джеми 200 нусха. Сымарыш № 1/16. 


КъДжДММ «И. Гаспринский адына Медиамеркез». 
295048, Къырым Джумхуриети, 
Симферополь ш., Трубаченко с., 23-а 
Е-таі: тейіасепѓег2015@таі.ги 
ОГРН 1159102113455 


ООО «Эльиньо» матбаа меркезинде басылгъан. 
295006, Къырым Джумхуриети, 
Симферополь ш., Ленина б., 5 /7 


Улу атамыз Исмаил Гаспринский- 
нинъ аяты ве фаалиети акъкъын- 
да юзлернен макъале, моногра- 
фия, ильмий эсер язылды. Эбет, 
бу иш девам этеджеги табиий- 
дир. 


Бу эрбапнынъ сиясий, маариф, 
иджадий ве наширджилик 
фаалиетлери шашыладжакъ 
дереджеде инсанны айретте 
къалдыра. 


63 йыллыкъ къыскъа аяты дева- 
мында онынъ япып етиштирген 
ишлери юз бинълернен адамны, 
онларнен мемлекетни гьафлет 
юкъусындан уянтты, нидже-нидже 
инсанларнынъ козьлерини ачты, 
оларга джетемен йылдыз олды. 


И. Гаспринский адына 
МЕДИАМЕРКЕЗ 


МЕДИАЦЕНТР 

Симферополь, 2016 

